2003R1702 — ET — 28.12.2009 — 005.002

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B KOMISJONI MÄÄRUS (EÜ) nr 1702/2003, 24. september 2003, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad (EMPs kohaldatav tekst) (ELT L 243 27.9.2003, lk 6)

Muudetud:





Parandatud:









▼B

KOMISJONI MÄÄRUS (EÜ) nr 1702/2003,

24. september 2003,

millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad

(EMPs kohaldatav tekst)







Artikkel 1

Reguleerimisala ja mõisted

1. Käesoleva määrusega nähakse kooskõlas algmääruse artikli 5 lõikega 4 ja artikli 6 lõikega 3 ette ühised tehnilised nõuded ja haldusmenetlused lennundustoodete ning nende osade ja seadmete lennukõlblikkuse ja keskkonnaohutuse sertifitseerimise kohta ja täpsustatakse järgmist:

a) tüübisertifikaatide, piiratud tüübisertifikaatide, täiendavate tüübisertifikaatide ja tüübisertifikaatide muudatuste väljaandmine;

b) lennukõlblikkussertifikaatide, piiratud lennukõlblikkussertifikaatide, lennulubade ning käitamissertifikaatide väljaandmine;

c) kinnitatud remondiprojektide väljaandmine;

d) keskkonnakaitse nõuetele vastavuse näitamine;

e) mürasertifikaatide väljaandmine;

f) toodete, osade ja seadmete kindlakstegemine;

g) teatavate osade ja seadmete sertifitseerimine;

h) projekteerimis- ja tootjaorganisatsioonide sertifitseerimine;

i) lennukõlblikkust käsitlevate ettekirjutuste väljaandmine.

2. Käesolevas määruses kasutatakse järgmisi mõisteid:

a) JAA — „Joint Aviation Authorities” (Ühinenud Lennuametid);

b) JAR — „Joint Aviation Requirements” (ühtsed lennundusnõuded);

c) osa 21 — õhusõidukite ja nendega seotud toodete, osade ja seadmete ning käesoleva määruse lisas loetletud projekteerimis- ja tootjaorganisatsioonide sertifitseerimise nõuded ja menetlused;

d) osa M — algmääruse kohaselt vastuvõetud jätkuva lennukõlblikkuse nõuded;

▼M6

e) peamine tegevuskoht — ettevõtja peakontor või registreeritud asukoht, kus toimub põhiline finantstegevus ja käesolevas määruses osutatud tegevuste kontrollimine;

f) artikkel — tsiviilõhusõidukis kasutatavad osad ja seadmed;

g) ETSO — Euroopa tehnilised normatiivid. Euroopa tehnilised normatiivid on üksikasjalik lennukõlblikkusspetsifikaat, mille amet on välja andnud, et tagada vastavus käesoleva määruse nõuetele, ja mis on konkreetsete artiklite jaoks minimaalne tehniline standard;

h) EPA — osade Euroopa nõuetele vastavuse kinnitus. Osade Euroopa nõuetele vastavuse kinnitus tähendab seda, et artikkel on valmistatud kooskõlas heakskiidetud projekteerimisandmetega, mis ei kuulu asjaomase toote tüübisertifikaadi omanikule, välja arvatud ETSO artiklid.

▼M4

Artikkel 2

Toodete, osade ja seadmete sertifitseerimine

1. Toodetele, osadele ja seadmetele antakse osas 21 nimetatud sertifikaadid.

2. Erandina lõikest 1 ei kohaldata osa 21 alajagude H ja I sätteid õhusõidukite, sealhulgas nendesse paigaldatud toodete, osade ja seadmete suhtes, mis ei ole registreeritud mõnes liikmesriigis. Nende suhtes ei kohaldata ka osa 21 alajao P sätteid, välja arvatud juhul, kui liikmesriigi poolt on ette nähtud õhusõiduki identifitseerimismärgid.

3. Kui lisas (osa 21) viidatakse vajadusele kohaldada ja/või järgida komisjoni määruse (EÜ) nr 2042/2003 I lisa (osa M) sätteid ning liikmesriik on otsustanud vastavalt nimetatud määruse artikli 7 lõike 3 punktidele a ja b nimetatud osa mitte kohaldada kuni 28. septembrini 2008, on nimetatud kuupäevani selle asemel kohaldatavad asjakohased riigisisesed eeskirjad.

Artikkel 2a

Tüübisertifikaatide ja nendega seotud lennukõlblikkussertifikaatide kehtivuse jätkumine

1. Toodete puhul, millele mõni liikmesriik on enne 28. septembrit 2003 andnud tüübisertifikaadi või dokumendi, mis võimaldab lennukõlblikkussertifikaadi väljaandmist, kohaldatakse järgmisi sätteid.

a) Sellisel tootel loetakse olevat käesoleva määruse kohaselt välja antud tüübisertifikaat, kui: i) selle tüübisertifitseerimise aluseks on: — toodete puhul, mis on sertifitseeritud nende JAA andmelehel määratletud JAA menetluste kohaselt, JAA tüübisertifitseerimise alus, või — muude toodete puhul projekteerimisriigi tüübisertifikaadi andmelehel määratletud tüübisertifitseerimise alus, kui projekteerimisriik on: — — liikmesriik, välja arvatud juhul, kui amet otsustab eelkõige kasutatud lennukõlblikkuse tingimusi ja kasutamise kogemusi arvesse võttes, et selline tüübisertifitseerimise alus ei taga piisavat ohutustaset, mis vastaks määruse (EÜ) nr 1592/2002 ja käesoleva määrusega nõutavale tasemele; või — riik, kellega liikmesriik on sõlminud kahepoolse lennukõlblikkust käsitleva või samalaadse kokkuleppe, mille alusel need tooted on sertifitseeritud projekteerimisriigi lennukõlblikkuse tingimuste alusel, välja arvatud juhul, kui amet otsustab, et need lennukõlblikkuse tingimused või kasutamise kogemus või projekteerimisriigi ohutussüsteem ei taga piisavat ohutustaset, mis vastaks määruse (EÜ) nr 1592/2002 ja käesoleva määrusega nõutavale tasemele. Amet viib läbi teise taande sätete mõju esimese hindamise, et esitada komisjonile oma arvamus, sealhulgas võimalikud ettepanekud käesoleva määruse muutmise kohta; ii) keskkonnakaitsenõuetena käsitatakse Chicago konventsiooni lisas 16 sätestatud nõudeid, mida toote suhtes kohaldatakse; iii) kohaldatakse projekteerimisriigi lennukõlblikkuseeskirju.

b) Enne 28. septembrit 2003 liikmesriigi registrisse kantud õhusõiduki konstruktsioonitüüp loetakse heakskiidetuks käesoleva määruse kohaselt, kui: i) selle põhikonstruktsioonitüüp oli osa punktis a nimetatud tüübisertifikaadist; ii) kõik sellesse põhikonstruktsioonitüüpi tehtavad muudatused, mis ei kuulu tüübisertifikaadi omaniku vastutusalasse, on heaks kiidetud; ja iii) lennukõlblikkuse eeskirjad, mille registreerimisliikmesriik on välja andnud või vastu võtnud enne 28. septembrit 2003, on täidetud, sealhulgas projekteerimisliikmesriigi lennukõlblikkuseeskirjades tehtud muudatused, mille registreerimisliikmesriik on heaks kiitnud.

c) Amet määrab enne 28. märtsi 2007 tüübisertifikaadi toodetele, mis ei vasta punktile a.

d) Amet määrab enne 28. märtsi 2007 tüübisertifikaadi müraandmelehe kõigile toodetele, mis vastavad punktile a. Kuni selle määramiseni võivad liikmesriigid jätkata mürasertifikaatide väljaandmist kooskõlas kehtivate riigisiseste õigusaktidega.

2. Toodete puhul, mille tüübisertifitseerimise menetlus toimus JAA või liikmesriigi kaudu 28. septembril 2003, kohaldatakse järgmisi sätteid:

a) kui toodet sertifitseerib mitu liikmesriiki, võetakse aluseks kõige edenenumas arengujärgus olev menetlus;

b) osa 21 punkti 21A.15 alapunkte a, b ja c ei kohaldata;

c) erandina osa 21 punkti 21A.17 alapunktist a on tüübisertifitseerimise aluseks JAA või vajaduse korral liikmesriigi tüübisertifitseerimise alus, mis kehtib sertifikaadi taotlemise kuupäeval;

d) osa 21 punkti 21A.20 alapunktide a ja b täitmisel loetakse, et JAA või liikmesriigi menetluste kohaselt tehtud nõuetele vastavust käsitlevad tähelepanekud on teinud amet.

3. Toodete puhul, millel on riigisisene tüübisertifikaat või sellega samaväärne sertifikaat ja millega seotud muudatuse sertifitseerimismenetlust ei olnud liikmesriik käesolevale määrusele vastava tüübisertifikaadi määramise ajaks lõpetanud, kohaldatakse järgmisi sätteid:

a) kui sertifitseerimismenetlust teostas mitu liikmesriiki, võetakse aluseks kõige edenenumas arengujärgus olev menetlus;

b) osa 21 punkti 21A.93 ei kohaldata;

c) kohaldatava tüübisertifitseerimise alus on JAA või vajaduse korral liikmesriigi tüübisertifitseerimise alus, mis kehtib muudatuse heakskiitmise taotluse kuupäeval;

d) osa 21 punkti 21A.103 alapunkti a alapunkti 2 ja alapunkti b täitmisel loetakse, et JAA või liikmesriigi menetluste kohaselt tehtud nõuetele vastavust käsitlevad tähelepanekud on teinud amet.

4. Toodete puhul, millel on riigisisene tüübisertifikaat või sellega samaväärne sertifikaat ja millega seotud olulise remonditööde projekti sertifitseerimismenetlust ei ole liikmesriik käesolevale määrusele vastava tüübisertifikaadi määramise ajaks lõpule viinud, loetakse osa 21 punkti 21A.433 alapunkti a täitmisel, et JAA või liikmesriigi menetluste kohaselt tehtud nõuetele vastavust käsitlevad tähelepanekud on teinud amet.

5. Liikmesriigi poolt välja antud lennukõlblikkussertifikaat, mis tõendab vastavust lõike 1 kohaselt määratud tüübisertifikaadile, loetakse käesoleva määruse nõuetele vastavaks.

Artikkel 2b

Täiendavate tüübisertifikaatide kehtivuse jätkumine

1. Täiendavate tüübisertifikaatide puhul, mille on välja andnud liikmesriik vastavalt JAA menetlusele või kehtivatele riigisisestele menetlustele, ning selliste toodete muudatuste puhul, mille ettepaneku teeb mõni muu isik kui toote tüübisertifikaadi omanik ja mille liikmesriik on kehtivate riigisiseste menetluste kohaselt kinnitanud, loetakse täiendav tüübisertifikaat või selle muudatus kooskõlas käesoleva määrusega välja antuks, kui täiendav tüübisertifikaat või selle muudatus kehtis 28. septembril 2003.

2. Täiendava tüübisertifikaadi puhul, mille sertifitseerimismenetlust teostab liikmesriik 28. septembril 2003 kohaldatava JAA täiendava tüübisertifikaadi menetluse alusel, ja toodetes, mille sertifitseerimismenetlust teostab liikmesriik 28. septembril 2003 kehtivate riigisiseste õigusaktide alusel, tehtavate oluliste muudatuste puhul, mille ettepaneku teeb mõni muu isik kui toote tüübisertifikaadi omanik, kohaldatakse järgmisi sätteid:

a) kui sertifitseerimismenetlust teostab mitu liikmesriiki, võetakse aluseks kõige edenenumas arengujärgus olev menetlus;

b) osa 21 punkti 21A.113 alapunkte a ja b ei kohaldata;

c) kohaldatav sertifitseerimise alus on JAA või vajaduse korral liikmesriigi sertifitseerimise alus, mis kehtib täiendava tüübisertifikaadi või olulise muudatuse kinnitamise taotluse kuupäeval;

d) osa 21 punkti 21A.115 alapunkti a täitmisel loetakse, et JAA või liikmesriigi menetluste kohaselt tehtud nõuetele vastavust käsitlevad tähelepanekud on teinud amet.

Artikkel 2c

Mõne liikmesriikides registreeritud õhusõiduki käitamise jätkamine

1. Õhusõidukite puhul, millele ei ole välja antud käesoleva määruse artikli 2a lõike 1 punktile a vastavat tüübisertifikaati, kuid millele liikmesriik on välja andnud lennukõlblikkussertifikaadi enne, kui määrus (EÜ) nr 1702/2003 hakkas selles liikmesriigis kehtima, ( 6 ) ning mis olid 28. märtsil 2007 selle liikmesriigi registris, loetakse konkreetsed lennukõlblikkusnõuded välja antuks käesoleva määruse kohaselt järgmistel tingimustel:

a) kohaldatavad konkreetsed lennukõlblikkusnõuded on projekteerimisriigi poolt välja antud tüübisertifikaadi andmeleht ja tüübisertifikaadi müraandmeleht või samaväärsed projekteerimisriigi dokumendid, tingimusel et projekteerimisriik on sõlminud ametiga vastavalt määruse (EÜ) nr 1592/2002 artiklile 18 nende õhusõidukite projektide jätkuvat lennukõlblikkust hõlmava töökorra;

b) keskkonnakaitsenõuetena käsitatakse Chicago konventsiooni lisas 16 sätestatud nõudeid, mida selle õhusõiduki suhtes kohaldatakse; ja

c) kohaldatavad lennukõlblikkuseeskirjad on projekteerimisriigi kohustuslik jätkuva lennukõlblikkuse teave.

2. Konkreetsed lennukõlblikkusnõuded võimaldavad jätkata lennutegevust, milleks õhusõidukil on õigus 28. märtsil 2007, ja need kehtivad kuni 28. märtsini 2008, kui neid ei asenda ameti käesoleva määruse kohaselt välja antud konstruktsioonitüübi heakskiit ja keskkonnasertifikaat. Vastavate õhusõidukite piiratud lennukõlblikkussertifikaate annavad välja liikmesriigid vastavalt osa 21 alajaole H nimetatud nõuetele vastavuse tõendamisel.

3. Komisjon võib pikendada lõikes 2 nimetatud kehtivusaega maksimaalselt 18 kuu võrra teatavat tüüpi õhusõidukite puhul, tingimusel et amet alustab vastavat tüüpi õhusõiduki sertifitseerimismenetlust enne 28. märtsi 2008 ning amet otsustab, et menetlust on võimalik lõpetada pikendatud kehtivusaja jooksul. Sel juhul teatab amet oma otsusest komisjonile.

Artikkel 2d

Osade ja seadmete sertifikaatide kehtivuse jätkumine

1. Liikmesriikide välja antud osade ja seadmete sertifikaadid, mis kehtisid 28. septembril 2003, loetakse välja antuks käesoleva määruse kohaselt.

2. Osade ja seadmete puhul, mille sertifitseerimismenetlust või millele loa andmise menetlust teostas mõni liikmesriik 28. septembril 2003, kohaldatakse järgmisi sätteid:

a) kui loa andmise menetlust teostas mitu liikmesriiki, võetakse aluseks kõige edenenumas arengujärgus olev menetlus;

b) osa 21 punkti 21A.603 ei kohaldata;

c) osa 21 punkti 21A.605 kohaselt kohaldatavad andmenõuded on need, mis kehtivad asjaomases liikmesriigis sertifikaadi või loa saamise taotluse kuupäeval;

d) osa 21 punkti 21A.606 alapunkti b täitmisel loetakse, et asjaomase liikmesriigi tehtud nõuetele vastavust käsitlevad tähelepanekud on teinud amet.

Artikkel 2e

Lennuluba

Tingimusi, mille liikmesriigid on määranud enne 28. märtsi 2007 lennulubade või muu lennukõlblikkussertifikaadi väljaandmiseks õhusõidukile, millel ei olnud käesoleva määruse kohaselt antud lennukõlblikkussertifikaati või piiratud lennukõlblikkussertifikaati, loetakse määratuks kooskõlas käesoleva määrusega, välja arvatud juhul, kui amet otsustab enne 28. märtsi 2008, et sellised tingimused ei taga piisavat ohutustaset, mis vastaks määruse (EÜ) nr 1592/2002 või käesoleva määrusega nõutavale tasemele.

Lennuluba või muud lennukõlblikkussertifikaati, mille liikmesriigid annavad välja enne 28. märtsi 2007 õhusõidukile, millel ei olnud käesoleva määruse kohaselt välja antud lennukõlblikkussertifikaati või piiratud lennukõlblikkussertifikaati, loetakse vastavalt käesolevale määrusele välja antud lennuloaks kuni 28. märtsini 2008.

▼B

Artikkel 3

Projekteerimisorganisatsioonid

1. Toodete, osade ja seadmete projekteerimise või nende muutmise või remontimise eest vastutav organisatsioon peab näitama oma pädevust kooskõlas osaga 21.

2. Erandina lõikest 1 võib organisatsioon, mille peamine tegevuskoht on ühendusse mittekuuluvas riigis, näidata oma pädevust sertifikaadiga, mille kõnealune riik on asjaomase toote, osa või seadme kohta välja andnud, tingimusel et:

a) kõnealune riik on projekteerimisriik; ja

b) amet on kindlaks määranud, et kõnealuse riigi süsteem hõlmab samasugust nõuetele vastavuse kontrollimise sõltumatut taset, nagu on ette nähtud käesolevas määruses, kas samaväärse organisatsioonide sertifitseerimise süsteemi või kõnealuse riigi pädeva asutuse otsese osalemise kaudu.

3. Projekteerimisorganisatsioonide sertifikaate, mille liikmesriik on andnud või mida ta tunnistab vastavalt JAA nõuetele ja menetlustele ja mis kehtivad enne 28. septembrit 2003, loetakse vastavaks käesolevale määrusele. Sellisel juhul ei ületa osa 21 alajaos J nimetatud teise taseme tähelepanekute lõpetamisperiood ühte aastat, kui kõnealused tähelepanekud on seotud erinevustega eelmisest kehtinud JARst.

4. Tüübisertifikaadi omanik, kellel ei ole 28. septembril 2003 asjakohast kehtivate JAA menetluste kohaselt antud projekteerimisorganisatsiooni sertifikaati, näitab oma pädevust osa 21 punktis 21A.14 sätestatud tingimustel enne 28. septembrit 2005.

5. Organisatsioon, kes taotleb täiendavat tüübisertifikaati, oluliste remonditööde projekti heakskiitmist või abijõuallika projekti heakskiitmist ja kellele liikmesriik ei ole 28. septembriks 2003 andnud kehtivate JAA menetluste kohaselt asjakohast projekteerimisorganisatsiooni sertifikaati, näitab oma pädevust kooskõlas osa 21 punktidega ►M6 21A.112A ◄ , 21A.432B või abijõuallika puhul punktiga 21A.602B enne 28. septembrit 2005.

6. Organisatsioonide puhul, mille projekteerimisorganisatsiooni sertifikaat antakse kohaldatavate JAA menetluste kohaselt liikmesriigi kaudu 28. septembril 2003:

1. osa 21 punkti 21A.234 ei kohaldata;

2. osa 21 punkti 21A.245 täitmisel loetakse, et JAA menetluste kohaselt tehtud nõuetele vastavust käsitlevad tähelepanekud on teinud amet.

Artikkel 4

Tootjaorganisatsioonid

1. Toodete, osade ja seadmete tootmise eest vastutav organisatsioon peab näitama oma pädevust kooskõlas osaga 21.

2. Erandina lõikest 1 võib tootja, kelle peamine tegevuskoht on ühendusse mittekuuluvas riigis, näidata oma pädevust sertifikaadi abil, mille kõnealune riik on asjaomase toote, osa või seadme kohta välja andnud, tingimusel et:

a) kõnealune riik on tootjariik; ja

b) amet on kindlaks määranud, et kõnealuse riigi süsteem hõlmab samasugust nõuetele vastavuse kontrollimise sõltumatut taset, nagu on ette nähtud käesolevas määruses, kas samaväärse organisatsioonide sertifitseerimise süsteemi või kõnealuse riigi pädeva asutuse otsese osalemise kaudu.

3. Tootjaorganisatsioonide sertifikaati, mille liikmesriik on andnud või mida ta tunnistab vastavalt JAA nõuetele ja menetlustele ja mis kehtib enne 28. septembrit 2003, loetakse vastavaks käesoleva määrusele. Sellisel juhul ei ületa osa 21 alajaos G nimetatud teise taseme tähelepanekute lõpetamisperiood üht aastat, kui kõnealused tähelepanekud on seotud erinevustega eelmisest kehtinud JARst.

4. Organisatsioon näitab oma käesolevale määrusele vastavat pädevust enne 28. septembrit 2005.

5. Kuni organisatsioon on näidanud oma pädevust vastavalt osa 21 alajagudele F ja G, loetakse nõuetele vastavuse deklaratsioone ja käitamissertifikaate, mille kõnealune organisatsioon on välja andnud kehtivate siseriiklike eeskirjade kohaselt, väljaantuks vastavalt käesolevale määrusele.

6. Organisatsioonide puhul, mille tootjaorganisatsiooni sertifikaat antakse kohaldatavate JAA menetluste kohaselt liikmesriigi kaudu 28. septembril 2003:

a) osa 21 punkti 21A.134 ei kohaldata;

b) osa 21 punkti 21A.145 täitmisel loetakse, et JAA menetluste kohaselt tehtud nõuetele vastavust käsitlevad tähelepanekud on teinud amet.

Artikkel 5

Jõustumine

1. Käesolev määrus jõustub 28. septembril 2003, välja arvatud osa 21 punkt 21A.804(a)(3), mis jõustub 28. märtsil 2004, ja osa 21 alajagu H, mis jõustub 28. septembril 2004.

2. Erandina osa 21 punktist 21A.159 võivad liikmesriigid kuni ►M2 28. septembrini 2007 ◄ anda piiratud kehtivusajaga sertifikaate.

3. Erandina osa 21 punktist 21A.181 võivad liikmesriigid kuni 28. septembrini 2008 anda piiratud kehtivusajaga sertifikaate.

4. Kui liikmesriik kohaldab lõiget 2 või 3, teatab ta sellest komisjonile ja ametile.

▼M2 —————

▼M6

5. Erandina lõikest 1 võivad käesoleva määruse lisa (osa 21) jao A alajagude F ja G kohaselt heakskiidetud tootjaorganisatsioonid jätkata kuni 28. septembrini 2010 käitamissertifikaatide või nõuetele vastavuse deklaratsioonide väljaandmist, kasutades EASA vormi 1 esimest versiooni, mis on sätestatud käesoleva määruse (EÜ) nr 1702/2003 lisa (osa 21) I liites.

▼B

Käesolev määrus on tervikuna siduv ja vahetult kohaldatav kõikides liikmesriikides.









LISA

OSA 21

Õhusõidukite ja nendega seotud toodete, osade ja seadmete lennukõlblikkuse ja keskkonnaohutuse ning projekteerimis- ja tootjaorganisatsioonide sertifitseerimine ▼M6 Sisukord 21.1 Üldosa JAGU A – TEHNILISED NÕUDED ALAJAGU A — ÜLDSÄTTED 21A.1 Reguleerimisala 21A.2 Muu isiku kui sertifikaadi taotleja või omaniku kohustus 21A.3 Rikked, häired ja defektid 21A.3B Lennukõlblikkust käsitlevad ettekirjutused 21A.4 Projekteerija ja tootja vaheline kooskõlastus ALAJAGU B — TÜÜBISERTIFIKAADID JA PIIRATUD TÜÜBISERTIFIKAADID 21A.11 Reguleerimisala 21A.13 Kõlblikkuskriteeriumid 21A.14 Pädevuse näitamine 21A.15 Taotlemine 21A.16A Lennukõlblikkuse tingimused 21A.16B Eritingimused 21A.17 Tüübisertifitseerimise alus 21A.18 Kohaldatavad keskkonnakaitsenõuded ja sertifitseerimistingimused 21A.19 Uut tüübisertifikaati nõudvad muudatused 21A.20 Vastavus tüübisertifitseerimise alusele ja keskkonnakaitse nõuetele 21A.21 Tüübisertifikaadi väljaandmine 21A.23 Piiratud tüübisertifikaadi väljaandmine 21A.31 Tüübiprojekt 21A.33 Ülevaatused ja katsed 21A.35 Katselennud 21A.41 Tüübisertifikaat 21A.44 Omaniku kohustused 21A.47 Ülekandmine 21A.51 Kehtimine ja jõushoidmine 21A.55 Andmete säilitamine 21A.57 Käsiraamatud 21A.61 Jätkuva lennukõlblikkuse tagamise juhendid (ALAJAGU C — EI KOHALDATA) ALAJAGU D — MUUDATUSED TÜÜBISERTIFIKAATIDES JA PIIRATUD TÜÜBISERTIFIKAATIDES 21A.90 Reguleerimisala 21A.91 Tüübiprojektis tehtavate muudatuste liigitus 21A.92 Kõlblikkuskriteeriumid 21A.93 Taotlemine 21A.95 Väheolulised muudatused 21A.97 Olulised muudatused 21A.101 Kohaldatavate sertifitseerimistingimuste ja keskkonnakaitse nõuete määratlemine 21A.103 Tüübikinnituse andmine 21A.105 Andmete säilitamine 21A.107 Jätkuva lennukõlblikkuse tagamise juhendid 21A.109 Kohustused ja EPA-märgistus ALAJAGU E — TÄIENDAVAD TÜÜBISERTIFIKAADID 21A.111 Reguleerimisala 21A.112A Kõlblikkuskriteeriumid 21A.112B Pädevuse näitamine 21A.113 Täiendava tüübisertifikaadi taotlemine 21A.114 Nõuetele vastavuse näitamine 21A.115 Täiendava tüübisertifikaadi väljaandmine 21A.116 Ülekandmine 21A.117 Muudatused selles toote osas, mida täiendav tüübisertifikaat käsitleb 21A.118A Kohustused ja EPA-märgistus 21A.118B Kehtimine ja jõushoidmine 21A.119 Käsiraamatud 21A.120 Jätkuva lennukõlblikkuse tagamise juhendid ALAJAGU F — TOOTMINE TOOTJAORGANISATSIOONI SERTIFIKAADI PUUDUMISEL 21A.121 Reguleerimisala 21A.122 Kõlblikkuskriteeriumid 21A.124 Taotlemine 21A.125A Heakskiidukirja väljaandmine 21A.125B Tähelepanekud 21A.125C Kehtimine ja jõushoidmine 21A.126 Tootmise järelevalvesüsteem 21A.127 Katsed: õhusõidukid 21A.128 Katsed: mootorid ja propellerid 21A.129 Tootja kohustused 21A.130 Nõuetele vastavuse deklaratsioon ALAJAGU G — TOOTJAORGANISATSIOONI SERTIFIKAAT 21A.131 Reguleerimisala 21A.133 Kõlblikkuskriteeriumid 21A.134 Taotlemine 21A.135 Tootjaorganisatsiooni sertifikaadi väljaandmine 21A.139 Kvaliteedisüsteem 21A.143 Käsiraamat 21A.145 Nõuded sertifikaadi saamiseks 21A.147 Muudatused sertifitseeritud tootjaorganisatsioonis 21A.148 Asukoha muudatused 21A.149 Ülekandmine 21A.151 Sertifikaadi väljaandmise tingimused 21A.153 Muudatused sertifikaadi tingimustes 21A.157 Kontrollimised 21A.158 Tähelepanekud 21A.159 Kehtimine ja jõushoidmine 21A.163 Õigused 21A.165 Omaniku kohustused ALAJAGU H – LENNUKÕLBLIKKUSSERTIFIKAADID JA PIIRATUD LENNUKÕLBLIKKUSSERTIFIKAADID 21A.171 Reguleerimisala 21A.172 Kõlblikkuskriteeriumid 21A.173 Liigitus 21A.174 Taotlemine 21A.175 Keel 21A.177 Parandamine või muutmine 21A.179 Ülekandmine ja uuesti väljaandmine liikmesriikides 21A.180 Kontrollimine 21A.181 Kehtimine ja jõushoidmine 21A.182 Õhusõiduki identifitseerimine ALAJAGU I — MÜRASERTIFIKAADID 21A.201 Reguleerimisala 21A.203 Kõlblikkuskriteeriumid 21A.204 Taotlemine 21A.207 Parandamine või muutmine 21A.209 Ülekandmine ja uuesti väljaandmine liikmesriikides 21A.210 Kontrollimine 21A.211 Kehtimine ja jõushoidmine ALAJAGU J — PROJEKTEERIMISORGANISATSIOONI SERTIFIKAAT 21A.231 Reguleerimisala 21A.233 Kõlblikkuskriteeriumid 21A.234 Taotlemine 21A.235 Projekteerimisorganisatsiooni sertifikaadi väljaandmine 21A.239 Kvaliteedi tagamise süsteem 21A.243 Andmed 21A.245 Nõuded sertifikaadi saamiseks 21A.247 Muudatused kvaliteedi tagamise süsteemis 21A.249 Ülekandmine 21A.251 Sertifikaadi väljaandmise tingimused 21A.253 Muudatused sertifikaadi tingimustes 21A.257 Kontrollimine 21A.258 Tähelepanekud 21A.259 Kehtimine ja jõushoidmine 21A.263 Õigused 21A.265 Omaniku kohustused ALAJAGU K — OSAD JA SEADMED 21A.301 Reguleerimisala 21A.303 Vastavus kohaldatavatele nõuetele 21A.305 Osade ja seadmete sertifitseerimine 21A.307 Osade ja seadmete paigaldamise jaoks käibelelaskmine (ALAJAGU L — EI KOHALDATA) ALAJAGU M — REMONDITÖÖD 21A.431 Reguleerimisala 21A.432A Kõlblikkuskriteeriumid 21A.432B Pädevuse näitamine 21A.433 Remondiprojekt 21A.435 Remonditööde liigitus 21A.437 Kinnitatud remondiprojekti väljaandmine 21A.439 Varuosade tootmine 21A.441 Remonditööde tegemine 21A.443 Piirangud 21A.445 Parandamata kahjustused 21A.447 Andmete säilitamine 21A.449 Jätkuva lennukõlblikkuse tagamise juhendid 21A.451 Kohustused ja EPA-märgistus (ALAJAGU N — EI KOHALDATA) ALAJAGU O — EUROOPA TEHNILISTELE NORMATIIVIDELE VASTAVAD LOAD 21A.601 Reguleerimisala 21A.602A Kõlblikkuskriteeriumid 21A.602B Pädevuse näitamine 21A.603 Taotlemine 21A.604 Abijõuallika (APU) ETSO luba 21A.605 Nõuded andmetele 21A.606 ETSO loa väljaandmine 21A.607 ETSO loaga seonduvad õigused 21A.608 Konstruktsiooni ja lennutehniliste näitajate deklaratsioon (DDP) 21A.609 ETSO lubade omanike kohustused 21A.610 Kõrvalekallete heakskiitmine 21A.611 Muudatused konstruktsioonis 21A.613 Andmete säilitamine 21A.615 Ameti korraldatavad kontrollimised 21A.619 Kehtimine ja jõushoidmine 21A.621 Ülekandmine ALAJAGU P – LENNULUBA 21A.701 Reguleerimisala 21A.703 Kõlblikkuskriteeriumid 21A.705 Pädev asutus 21A.707 Lennuloa taotlus 21A.708 Lennutingimused 21A.709 Lennutingimuste kinnitamise taotlus 21A.710 Lennutingimuste kinnitamine 21A.711 Lennuloa väljaandmine 21A.713 Muudatused 21A.715 Keel 21A.719 Ülekandmine 21A.721 Kontrollimine 21A.723 Kehtimine ja jõushoidmine 21A.725 Lennuloa kehtivuse pikendamine 21A.727 Lennuloa valdaja kohustused 21A.729 Andmete säilitamine ALAJAGU Q — TOODETE, OSADE JA SEADMETE IDENTIFITSEERIMINE 21A.801 Toodete identifitseerimine 21A.803 Identimisandmete käsitlemine 21A.804 Osade ja seadmete märgistamine 21A.805 Kriitiliste osade märgistamine 21A.807 ETSO artiklite identifitseerimine JAGU B — MENETLUS PÄDEVATELE ASUTUSTELE ALAJAGU A — ÜLDSÄTTED 21B.5 Reguleerimisala 21B.20 Pädeva asutuse kohustused 21B.25 Nõuded pädeva asutuse korraldusele 21B.30 Dokumenteeritud menetlused 21B.35 Muudatused korralduses ja menetlustes 21B.40 Vaidluste lahendamine 21B.45 Aruandmine/kooskõlastamine 21B.55 Andmete säilitamine 21B.60 Lennukõlblikkust käsitlevad ettekirjutused ALAJAGU B — TÜÜBISERTIFIKAADID JA PIIRATUD TÜÜBISERTIFIKAADID (ALAJAGU C — EI KOHALDATA) ALAJAGU D — MUUDATUSED TÜÜBISERTIFIKAATIDES JA PIIRATUD TÜÜBISERTIFIKAATIDES ALAJAGU E — TÄIENDAVAD TÜÜBISERTIFIKAADID ALAJAGU F — TOOTMINE TOOTJAORGANISATSIOONI SERTIFIKAADI PUUDUMISEL 21B.120 Kontrollimine 21B.125 Tähelepanekud 21B.130 Heakskiidukirja väljaandmine 21B.135 Heakskiidukirja säilitamine 21B.140 Heakskiidukirja muutmine 21B.145 Heakskiidukirja piiramine, peatamine ja kehtetuks tunnistamine 21B.150 Andmete säilitamine ALAJAGU G — TOOTJAORGANISATSIOONI SERTIFIKAAT 21B.220 Kontrollimine 21B.225 Tähelepanekud 21B.230 Sertifikaadi väljaandmine 21B.235 Pidev järelevalve 21B.240 Tootjaorganisatsiooni sertifikaadi muutmine 21B.245 Tootjaorganisatsiooni sertifikaadi peatamine ja kehtetuks tunnistamine 21B.260 Andmete säilitamine ALAJAGU H – LENNUKÕLBLIKKUSSERTIFIKAADID JA PIIRATUD LENNUKÕLBLIKKUSSERTIFIKAADID 21B.320 Kontrollimine 21B.325 Lennukõlblikkussertifikaadi väljaandmine 21B.326 Lennukõlblikkussertifikaat 21B.327 Piiratud lennukõlblikkussertifikaat 21B.330 Lennukõlblikkussertifikaatide ja piiratud lennukõlblikkussertifikaatide peatamine ja kehtetuks tunnistamine 21B.345 Andmete säilitamine ALAJAGU I — MÜRASERTIFIKAADID 21B.420 Kontrollimine 21B.425 Mürasertifikaatide väljaandmine 21B.430 Mürasertifikaadi peatamine ja kehtetuks tunnistamine 21B.445 Andmete säilitamine ALAJAGU J — PROJEKTEERIMISORGANISATSIOONI SERTIFIKAAT ALAJAGU K — OSAD JA SEADMED (ALAJAGU L — EI KOHALDATA) ALAJAGU M — REMONDITÖÖD (ALAJAGU N — EI KOHALDATA) ALAJAGU O — EUROOPA TEHNILISTELE NORMATIIVIDELE VASTAVAD LOAD ALAJAGU P – LENNULUBA 21B.520 Kontrollimine 21B.525 Lennulubade väljaandmine 21B.530 Lennulubade kehtetuks tunnistamine 21B.545 Andmete säilitamine ALAJAGU Q — TOODETE, OSADE JA SEADMETE IDENTIFITSEERIMINE LIITED – EASA VORMID ▼B

21.1 Üldosa

Käesolevas osas tähendab pädev asutus:

a) organisatsioonide puhul, kelle peamine tegevuskoht on liikmesriigis, kõnealuse liikmesriigi määratud asutust või liikmesriigi taotluse korral ametit; või

b) organisatsioonide puhul, mille peamine tegevuskoht on ühendusse mittekuuluvas riigis, ametit.

▼M6

JAGU A

TEHNILISED NÕUDED

▼B

ALAJAGU A — ÜLDSÄTTED

21A.1 Reguleerimisala

Käesolevas jaos kehtestatakse üldsätted, mis reguleerivad käesoleva jao kohaselt väljaantud või väljaantavate sertifikaatide taotlejate ja omanike õigusi ja kohustusi.

21A.2 Muu isiku kui sertifikaadi taotleja või omaniku kohustus

Meetmeid ja kohustusi, mida käesoleva jao kohaldamisalasse kuuluva toote, osa või seadme sertifikaadi omanik või taotleja võtma peab, võib tema nimel võtta ükskõik milline füüsiline või juriidiline isik, tingimusel et sertifikaadi omanik või taotleja suudab näidata, et ta on selle isikuga sõlminud kokkuleppe omaniku kohustuste nõuetekohase täitmise tagamiseks.

21A.3 Rikked, häired ja defektid

a) Andmete kogumise, kontrollimise ja analüüsimise süsteem. Tüübisertifikaadi, piiratud tüübisertifikaadi, täiendava tüübisertifikaadi, Euroopa tehnilistele normatiividele (ETSO) vastava loa, oluliste remonditööde kinnitatud projekti või mis tahes muu vastavalt käesolevale määrusele väljaantuks loetava asjaomase sertifikaadi omanikul on selliste aruannete ja andmete kogumise, kontrollimise ja analüüsimise süsteem, mis on seotud rikete, häirete, vigade või muude kõrvalekalletega, mis kahjustavad või võivad kahjustada tüübisertifikaadis, piiratud tüübisertifikaadis, täiendavas tüübisertifikaadis, Euroopa tehnilistele normatiividele (ETSO) vastavas loas, oluliste remonditööde kinnitatud projektis või mis tahes muus vastavalt käesolevale määrusele väljaantuks loetavas asjaomases sertifikaadis käsitletud toote, osa või seadme lennukõlblikkuse säilitamist. Kõnealust süsteemi käsitlev teave tehakse kättesaadavaks kõikidele toote, osa või seadme teadaolevatele käitajatele ja taotluse korral kõikidele seonduvate rakendusmääruste alusel volitatud isikutele.

b) Aruandmine ametile. 1. Tüübisertifikaadi, piiratud tüübisertifikaadi, täiendava tüübisertifikaadi, ETSO loa, oluliste remonditööde kinnitatud projekti või mis tahes muu vastavalt käesolevale määrusele väljaantuks loetava asjaomase sertifikaadi omanik annab ametile aru kõikidest riketest, häiretest, vigadest või muudest kõrvalekalletest, millest ta on teadlik ja mis on seotud tüübisertifikaadis, piiratud tüübisertifikaadis, täiendavas tüübisertifikaadis, ETSO loas, oluliste remonditööde kinnitatud projektis või mis tahes muus vastavalt käesolevale määrusele väljaantuks loetavas asjaomases sertifikaadis käsitletud toote, osa või seadmega ja mis on põhjustanud või võib põhjustada ohuolukordi. 2. Need aruanded koostatakse ameti kehtestatud vormis ja viisil võimalikult kiiresti ja edastatakse igal juhul hiljemalt 72 tunni jooksul pärast võimaliku ohuolukorra kindlakstegemist, kui seda ei takista erandlikud asjaolud.

c) Teatatud kõrvalekallete uurimine. 1. Kui punkti b või punkti 21A.129(f)(2) või 21A.165(f)(2) alusel teatatud kõrvalekalde on põhjustanud projekteerimis- või tootmisviga, uurib tüübisertifikaadi, piiratud tüübisertifikaadi, täiendava tüübisertifikaadi, ETSO loa, oluliste remonditööde kinnitatud projekti või mis tahes muu vastavalt käesolevale määrusele väljaantuks loetava asjaomase sertifikaadi omanik või vajaduse korral tootja puuduse põhjuseid ja teatab ametile uurimistulemustest ja võimalikest meetmetest, mida ta puuduse kõrvaldamiseks võtab või võtta kavatseb. 2. Kui amet leiab, et puuduse kõrvaldamiseks tuleb võtta meetmeid, esitab tüübisertifikaadi, piiratud tüübisertifikaadi, täiendava tüübisertifikaadi, ETSO loa, oluliste remonditööde kinnitatud projekti või mis tahes muu vastavalt käesolevale määrusele väljaantuks loetava asjaomase sertifikaadi omanik ametile asjassepuutuvad andmed.

21A.3B Lennukõlblikkust käsitlevad ettekirjutused

a) Lennukõlblikkust käsitlev ettekirjutus on ameti väljaantud või vastuvõetud dokument, milles määratakse meetmed, mida rakendada õhusõiduki vastuvõetava ohutustaseme taastamiseks, kui tõendid näitavad, et kõnealuse õhusõiduki ohutustase võib vastasel juhul väheneda.

b) Amet annab välja lennukõlblikkust käsitleva ettekirjutuse, kui: 1. amet on teinud kindlaks, et õhusõidukis on ohuolukord, mille on põhjustanud õhusõidukis või sellesse paigaldatud mootoris, propelleris, osas või seadmes olev viga; ja 2. see olukord võib tõenäoliselt esineda või tekkida mõnes muus õhusõidukis.

c) Kui amet peab välja andma lennukõlblikkust käsitleva ettekirjutuse, et kõrvaldada punktis b nimetatud ohuolukord või nõuda ülevaatuse läbiviimist, peab tüübisertifikaadi, piiratud tüübisertifikaadi, täiendava tüübisertifikaadi, ETSO loa, oluliste remonditööde kinnitatud projekti või mis tahes muu vastavalt käesolevale määrusele väljaantuks loetava asjaomase sertifikaadi omanik: 1. tegema ettepaneku asjakohaste parandusmeetmete või nõutavate vaatluste või mõlema kohta ja esitama nende ettepanekute üksikasjad ametile heakskiitmiseks; 2. kui amet on alapunktis 1 nimetatud ettepanekud heaks kiitnud, tegema asjaomased kirjeldavad andmed ja kasutusjuhised kättesaadavaks kõikidele toote, osa või seadme teadaolevatele käitajatele või omanikele ja taotluse korral kõikidele isikutele, kes peavad lennukõlblikkust käsitlevat ettekirjutust täitma.

d) Lennukõlblikkust käsitlev ettekirjutus peab sisaldama vähemalt järgmist teavet: 1. ohuolukorra väljaselgitamine; 2. asjassepuutuvate õhusõidukite identifitseerimine; 3. vajalikud meetmed; 4. vajalike meetmete rakendamise tähtaeg; 5. jõustumise kuupäev.

21A.4 Projekteerija ja tootja vaheline kooskõlastus

Iga tüübisertifikaadi, piiratud tüübisertifikaadi, täiendava tüübisertifikaadi, ETSO loa, kinnitatud tüübiprojekti muudatuse või kinnitatud remondiprojekti omanik teeb koostööd tootjaorganisatsioonidega, et tagada:

a) punktis 21A.122, 21A.133 või 21A.165(c)(2) nõutav piisav kooskõlastus projekteerija ja tootja vahel ja

b) toote, osa või seadme jätkuva lennukõlblikkuse asjakohane toetamine.

ALAJAGU B — TÜÜBISERTIFIKAADID JA PIIRATUD TÜÜBISERTIFIKAADID

21A.11 Reguleerimisala

Käesoleva alajaoga kehtestatakse toodete tüübisertifikaatide ja õhusõidukite piiratud tüübisertifikaatide väljaandmise menetlus ja kõnealuste sertifikaatide taotlejate ja omanike õigused ja kohustused.

21A.13 Kõlblikkuskriteeriumid

Käesolevas alajaos sätestatud tingimustel võib tüübisertifikaati või piiratud tüübisertifikaati taotleda iga füüsiline või juriidiline isik, kes on näidanud või näitab oma pädevust kooskõlas punktiga 21A.14.

21A.14 Pädevuse näitamine

a) Iga tüübisertifikaati või piiratud tüübisertifikaati taotlev organisatsioon näitab oma pädevust projekteerimisorganisatsiooni sertifikaadiga, mille amet on andnud kooskõlas alajaoga J.

b) Erandinda punktist a võib taotleja oma pädevuse näitamiseks jõuda ametiga kokkuleppele selliste menetluste kasutamise suhtes, mis kehtestavad käesoleva lisa täitmiseks vajalikud konkreetsed konstrueerimispõhimõtted, vahendid ja meetmed, kui toode on mõni järgnevatest: 1. ülikerglennuk või tiiviklennuk, purilennuk või mootorpurilennuk, õhupall või õhulaev; või 2. väike lennuk, mis vastab kõikidele järgmistele punktidele: i) üks ülelaadeta kolbmootor, mille suurim stardivõimsus (MTOP) on kuni 250 hj; ii) tavakonfiguratsioon; iii) tavapärane materjal ja struktuur; iv) lennud visuaallennureeglite (VFR) alusel väljaspool jäätumistingimusi; v) maksimaalselt 4 istekohta, sealhulgas piloodi istekoht, ja suurim stardimass kuni 1 361 kg; vi) hermetiseerimata kabiin; vii) võimenduseta juhtimisseadmed; viii) standardvigurlennud kuni 3 g; või 3. kolbmootor; või 4. mootor või propeller, millel on mootorpurilennukite kehtivate lennukõlblikkuse tingimustele vastav tüübisertifikaat; või ▼M6 5. fikseeritud või reguleeritava seadenurgaga propeller. ▼B

21A.15 Taotlemine

a) Tüübisertifikaadi või piiratud tüübisertifikaadi taotlus esitatakse ameti kehtestatud vormis ja viisil.

b) Õhusõiduki tüübisertifikaadi või piiratud tüübisertifikaadi taotlusele tuleb lisada õhusõiduki kolmevaateline joonis ja esialgsed lähteandmed, sealhulgas kavandatavad kasutusnäitajad ja -piirangud.

c) Mootori või propelleri tüübisertifikaadi taotlusele tuleb lisada mootori või propelleri üldine paigutusjoonis, konstruktsiooniomaduste kirjeldus, kasutusnäitajad ja kavandatavad kasutuspiirangud.

21A.16A Lennukõlblikkuse tingimused

Amet annab kooskõlas algmääruse artikliga 14 välja lennukõlblikkuse tingimused kui standardid, mille abil näidata toodete, osade ja seadmete vastavust algmääruse I lisa olulistele nõuetele. Sellised tingimused peavad olema piisavalt üksikasjalikud ja konkreetsed, et selgitada taotlejatele, mis tingimustel sertifikaadid välja antakse.

21A.16B Eritingimused

a) Amet näeb tootele ette konkreetsed üksikasjalikud tehnospetsifikaadid ehk eritingimused, kui seonduvad lennukõlblikkuse tingimused ei sisalda toote jaoks piisavaid või asjakohaseid ohutusstandardeid, sest: 1. tootel on uued või ebatavalised konstruktsiooniomadused võrreldes konstrueerimispõhimõtetega, millel kehtivad lennukõlblikkuse tingimused põhinevad; või 2. toote kavandatav kasutus on ebatavaline; või 3. muude samalaadsete toodete kasutamisel või samalaadsete konstruktsiooniomadustega toodetega saadud kogemused on näidanud, et võib tekkida ohuolukord.

b) Eritingimused sisaldavad ohutusstandardeid, mida amet peab vajalikuks, et kehtestada ohutustase, mis vastab kehtivate lennukõlblikkuse tingimuste kohaselt kehtestatud tasemele.

21A.17 Tüübisertifitseerimise alus

a) Tüübisertifitseerimise alus, millest tüübisertifikaadi või piiratud tüübisertifikaadi väljaandmiseks teatama peab, koosneb: 1. kõnealuse ameti kehtestatud kehtivatest lennukõlblikkuse tingimustest, mis on jõus sertifikaadi taotluse kuupäeval, välja arvatud juhul, kui: i) amet on määranud teisiti; või ii) taotleja soovib või punktide c ja d alusel nõutakse vastavust hiljem jõustuvatele muudatustele. 2. Kooskõlas punktiga 21A.16B(a) ettenähtud eritingimused.

b) Suurte lennukite ja suurte tiivikõhusõidukite tüübisertifikaadi taotlus kehtib viis aastat ja muude tüübisertifikaatide taotlused kehtivad kolm aastat, välja arvatud juhul, kui taotleja näitab taotlemise ajal, et toode vajab projekteerimiseks, väljaarendamiseks ja katsetamiseks pikemat aega ja amet on sellega nõus.

c) Juhul kui punktis b sätestatud ajavahemiku jooksul ei ole tüübisertifikaati välja antud või on selge, et seda välja ei anta, võib taotleja: 1. esitada uue tüübisertifikaadi taotluse ja täita kõiki punkti a sätteid, mida kohaldatakse algse taotluse suhtes; või 2. taotleda algse taotluse pikendamist ja täita lennukõlblikkuse tingimusi, mis kehtivad taotleja valitud kuupäeval, mis ei tohi olla varasem kui kuupäev, mis eelneb tüübisertifikaadi väljaandmisele punktis b sätestatud esmase taotluse esitamise tähtajaks.

d) Kui taotleja soovib täita lennukõlblikkuse tingimustes tehtud muudatust, mis jõustub pärast tüübisertifitseerimise taotluse esitamist, peab ta täitma ka kõiki muid muudatusi, mis ameti arvates kõnealuse muudatusega otseselt seonduvad.

21A.18 Kohaldatavad keskkonnakaitsenõuded ja sertifitseerimistingimused

a) Õhusõiduki tüübisertifikaadi väljaandmise suhtes kohaldatavad müranõuded on nähtud ette kooskõlas Chicago konventsiooni lisa 16 I köite II osa peatükiga 1 ja: 1. allahelikiirusega reaktiivlennukite puhul vastavalt I köite II osa peatükkidega 2, 3 ja 4; 2. propellerlennukite puhul vastavalt I köite II osa peatükkidega 3, 4, 5, 6 ja 10; 3. helikopterite puhul vastavalt I köite II osa peatükkidega 8 ja 11; ja 4. ülehelikiirusega lennukite puhul vastavalt I köite II osa peatükiga 12.

b) Õhusõiduki ja mootori tüübisertifikaadi väljaandmise suhtes kohaldatavad heitega seotud nõuded on nähtud ette Chicago konventsiooni lisas 16: 1. tahtliku kütuse väljalaske lennul tõkestamise puhul I köite II osa peatükis; 2; 2. üksnes allahelikiirusel käitamiseks ettenähtud turboreaktiivmootorite ja turboventilaatormootorite heite puhul II köite III osa peatükis 2 ja 3. üksnes ülehelikiirusel kasutamiseks ettenähtud turboreaktiivmootorite ja turboventilaatormootorite heite puhul II köite III osa peatükis 3.

c) Amet annab kooskõlas algmääruse artikliga 14 välja sertifitseerimistingimused, millega nähakse ette vastuvõetavad vahendid punktis a sätestatud müranõuetele ja punktis b sätestatud heitega seotud nõuetele vastavuse näitamiseks.

21A.19 Uut tüübisertifikaati nõudvad muudatused

Füüsiline või juriidiline isik, kes teeb ettepaneku tootes muudatuste tegemise kohta, peab taotlema uut tüübisertifikaati, kui amet leiab, et konstruktsioonis, võimsuses, telgsurvejõus või massis tehtav muudatus on nii märkimisväärne, et tuleb läbi viia kohaldatava tüübisertifitseerimise alusele vastavuse täieulatuslik uurimine.

21A.20 Vastavus tüübisertifitseerimise alusele ja keskkonnakaitse nõuetele

a) Tüübisertifikaadi või piiratud tüübisertifikaadi taotleja peab näitama kohaldatavatele tüübisertifitseerimise alustele ja keskkonnakaitse nõuetele vastavust ja esitama ametile vahendid, mille abil seda näidati.

b) Taotleja kinnitab, et ta on näidanud vastavust kõikidele kohaldatavatele tüübisertifitseerimise alustele ja keskkonnakaitse nõuetele.

c) Kui taotlejal on asjaomase projekteerimisorganisatsiooni sertifikaat, esitab ta punktis b nimetatud deklaratsiooni kooskõlas alajao J sätetega.

21A.21 Tüübisertifikaadi väljaandmine

Taotlejal on õigus ameti väljaantavale toote tüübisertifikaadile pärast seda, kui ta on:

a) näidanud oma pädevust kooskõlas punktiga 21A.14;

b) esitanud punktis 21A.20(b) nimetatud deklaratsiooni, ja

c) näidanud, et: 1. sertifitseerimisele kuuluv toode vastab kohaldatavatele tüübisertifitseerimise alustele ja keskkonnakaitse nõuetele, mis on määratletud kooskõlas punktidega 21A.17 ja 21A.18; 2. võimalikud täitmata jäänud lennukõlblikkust käsitlevad sätted on kompenseeritud teguritega, mis tagavad samaväärse ohutustaseme; 3. ükski näitaja ega omadus ei muuda seda sertifitseerimisele kuuluva kasutusotstarbe piires avariiohtlikuks; ja 4. Tüübisertifikaadi taotleja on selgesõnaliselt väljendanud, et ta on valmis täitma punkti 21A.44;

d) õhusõiduki tüübisertifikaadi puhul on õhusõidukisse paigaldatud mootoril või propelleril või mõlemal käesoleva määruse kohaselt väljaantud või määratud tüübisertifikaat.

21A.23 Piiratud tüübisertifikaadi väljaandmine

a) Õhusõiduki puhul, mis ei vasta punkti 21A.21(c) sätetele, on taotlejal õigus ameti väljaantavale piiratud tüübisertifikaadile pärast seda, kui ta: 1. vastab ameti kehtestatud asjakohasele tüübisertifitseerimise alusele, tagades õhusõiduki kavandatud kasutuse piisava ohutuse, ja kohaldatavatele keskkonnakaitse nõuetele; 2. on selgesõnaliselt väljendanud, et ta on valmist täitma punkti 21A.44.

b) Õhusõidukisse paigaldatud mootori või propelleri või mõlema puhul peab olema: 1. käesoleva määruse kohaselt väljaantud või määratud tüübisertifikaat; või 2. näidatud vastavus õhusõiduki ohutu lennu tagamiseks vajalikele sertifitseerimistingimustele.

21A.31 Tüübiprojekt

a) Tüübiprojekt koosneb: 1. joonistest ja spetsifikaatidest ja nende loetelust, mis on vajalikud kohaldatavatele tüübisertifitseerimise alustele ja keskkonnakaitse nõuetele vastava toote konfiguratsiooni ja konstruktsiooniomaduste määratlemiseks; 2. materjale ja menetlusi ning tootmis- ja kokkupanekumeetodeid käsitlevast teabest, mis on vajalik toote nõuetele vastavuse tagamiseks; 3. heakskiidetud lennukõlblikkuse piiranguid käsitlevast osast, milles on ette nähtud juhendid kohaldatavate lennukõlblikkuse tingimustega määratletud lennukõlblikkuse säilitamiseks, ja 4. muud andmed, mis on vajalikud selleks, et võimaldada määrata võrdluse kaudu hiljem valmistatud sama tüüpi toodete lennukõlblikkuse, müra, kütuse väljalaske lennul ja heitgaaside (vajaduse korral) näitajad.

b) Iga tüübiprojekt peab olema nõuetekohaselt identifitseeritud.

21A.33 Ülevaatused ja katsed

a) Taotleja peab korraldama kõik vajalikud kontrollimised ja katsed, et näidata vastavust kohaldatavatele tüübisertifitseerimise alustele ja keskkonnakaitse nõuetele.

b) Enne punktiga a nõutavate katsete läbiviimist peab taotleja olema kindlaks määranud: 1. katsekeha puhul: i) et materjalid ja menetlused vastavad kavandatava tüübiprojekti spetsifikaatidele; ii) toote osad vastavad kavandatava tüübiprojekti joonistele; iii) tootmisprotsess, konstruktsioon ja montaaž vastavad kavandatava tüübiprojekti määratlustele; ja 2. katsete ajal kasutatav katseaparatuur ja mõõteseadmed on asjakohased ja nõuetele vastavalt kalibreeritud.

c) Taotleja lubab ametil teha vajalikke ülevaatusi punkti b täitmise kontrollimiseks.

d) Taotleja lubab ametil vaadata üle kõik aruanded, teha kontrolle ja viia läbi või jälgida katselende või maapealseid katseid, mis on vajalikud selleks, et kontrollida taotleja poolt punkti 21A.20(b) kohaselt esitatud nõuetele vastavuse deklaratsiooni kehtivust, ja teha kindlaks, et ükski näitaja ega omadus ei muuda toodet sertifitseerimisele kuuluva kasutusotstarbe piires avariiohtlikuks.

e) Katsete puhul, mida amet on punkti d kohaselt läbi viinud või jälginud: 1. taotleja esitab ametile punktile d vastavuse deklaratsiooni; ja 2. tootes, selle osas või seadmes ei või teha katsega seotud muudatusi, mis võiksid mõjutada nõuetele vastavuse deklaratsiooni, ajavahemikus, mis jääb punktile b vastavuse näitamise ja selle ametile kontrollimiseks esitamise vahele.

21A.35 Katselennud

a) Tüübisertifikaadi saamiseks tehtavad katselennud viiakse läbi kooskõlas tingimustega, mille amet on katselendude jaoks täpsustanud;

b) Taotleja teeb kõik katselennud, mida amet vajalikuks peab: 1. et teha kindlaks vastavus kohaldatavatele tüübisertifitseerimise alustele ja keskkonnakaitse nõuetele; ja ▼M6 2. käesoleva jao kohaselt sertifitseerimisele kuuluvate õhusõidukite, välja arvatud i) kuumaõhupallide, gaasiga täidetud vabalennuõhupallide, trossiga kinnitatud gaasiga täidetud õhupallide, purilennukite ja mootorpurilennukite ning ii) kuni 2 722 -kilogrammise suurima stardimassiga õhulaevade ja lennukite puhul, et teha kindlaks, kas on saadud piisav kinnitus selle kohta, et õhusõiduk, selle osad ja seadmed on usaldusväärsed ja töötavad nõuetekohaselt; ▼B

c) (reserveeritud);

d) (reserveeritud);

e) (reserveeritud);

f) alapunktiga (b)(2) ettenähtud katselennud sisaldavad: 1. õhusõidukite puhul, milles on sellist tüüpi turbomootorid, mida tüübisertifitseeritud õhusõidukites ei ole varem kasutatud, vähemalt 300 tundi tööaega tüübisertifikaadile vastava täiskomplekti mootoritega; ja 2. kõikide muude õhusõidukite puhul 150 tundi kasutust.

21A.41 Tüübisertifikaat

Loetakse, et nii tüübisertifikaat kui ka piiratud tüübisertifikaat hõlmavad tüübiprojekti, kasutuspiiranguid, tüübisertifikaadi lennukõlblikkust ja heidet käsitlevat andmelehte, kohaldatavaid tüübisertifitseerimise aluseid ja keskkonnakaitsenõudeid, millele vastavust amet nõuab, ja muid kohaldatavates sertifitseerimisspetsifikaatides ja keskkonnakaitsenõuetes tootele ettenähtud tingimusi või piiranguid. Õhusõiduki tüübisertifikaat ja piiratud tüübisertifikaat hõlmavad lisaks müra tüübisertifitseerimise andmelehte. Mootori tüübisertifitseerimise andmelehte hõlmab andmeid heidet käsitlevate nõuete täitmise kohta.

21A.44 Omaniku kohustused

Iga tüübisertifikaadi või piiratud tüübisertifikaadi omanik:

a) võtab endale punktides 21A.3, 21A.3B, 21A.4, 21A.55, 21A.57 ja 21A.61 ettenähtud kohustused; selleks jätkab ta punktile 21A.14 vastavate kõlblikkusnõuete täitmist; ja

b) täpsustab kooskõlas alajaoga Q märgistuse.

21A.47 Ülekandmine

Tüübisertifikaati või piiratud tüübisertifikaati võib üle kanda ainult sellisele füüsilisele või juriidilisele isikule, kes suudab täita punktist 21A.44 tulenevaid kohustusi ja on näidanud selleks oma suutlikkust täita punkti 21A.14 kriteeriume.

21A.51 Kehtimine ja jõushoidmine

a) Tüübisertifikaat või piiratud tüübisertifikaat antakse välja määramata ajaks. Selle kehtivuse tingimuseks on, et: 1. omanik vastab käesoleva osa nõuetele; ja 2. sertifikaadist ei loobuta või seda ei tunnistata kehtetuks ameti kehtestatud haldusmenetluste alusel.

b) Kui tüübisertifikaadist või piiratud tüübisertifikaadist loobutakse või see kehtetuks tunnistatakse, tagastatakse see ametile.

21A.55 Andmete säilitamine

Tüübisertifikaadi või piiratud tüübisertifikaadi omanik hoiab asjaomast projekteerimisteavet ning jooniseid ja katseprotokolle, sealhulgas katsetatud toote kontrolliprotokolle, ametile kättesaadavana ja säilitab neid andmaks vajalikku teavet toote jätkuva lennukõlblikkuse ja kohaldatavatele keskkonnakaitse nõuetele vastavuse tagamiseks.

21A.57 Käsiraamatud

Tüübisertifikaadi või piiratud tüübisertifikaadi omanik koostab, säilitab ja ajakohastab kõikide kohaldatavate tüübisertifitseerimise aluste ja keskkonnakaitse nõuetega nõutavate käsiraamatute originaalid ja annab taotluse korral ametile nende koopiad.

21A.61 Jätkuva lennukõlblikkuse tagamise juhendid

a) Tüübisertifikaadi või piiratud tüübisertifikaadi omanik koostab jätkuva lennukõlblikkuse tagamise juhenditest vähemalt ühe komplektse koopia, mis sisaldab kooskõlas kohaldatavate tüübisertifitseerimise alustega koostatud kirjeldavaid andmeid ja kasutusjuhiseid, ja esitab selle kõikidele teadaolevatele ühe või mitme õhusõiduki, mootori või propelleri omanikele toote edastamisel või asjaomase õhusõiduki esimese lennukõlblikkussertifikaadi väljaandmisel, olenevalt sellest, kumb toimub hiljem, ja teeb seejärel kõnealused juhendid taotluse korral kättesaadavaks kõikidele teistele isikutele, kes peavad mõnd juhendit täitma. Mõne kapitaalremonti või muud põhjalikku hooldust käsitlevate jätkuva lennukõlblikkuse tagamise juhendite käsiraamatu või selle osa kättesaadavust võib edasi lükata, kuni toode on kasutusele võetud, kuid see peab olema kättesaadav enne seda, kui mõni toodetest saavutab määratud vanuse või lennutundide/-tsüklite arvu.

b) Lisaks tehakse jätkuva lennukõlblikkuse tagamise juhendite muudatused kättesaadavaks kõikidele teadaolevatele toote käitajatele ja taotluse korral kõikidele isikutele, kes peavad mõnda juhendit täitma. Ametile esitatakse kava, milles näidatakse, kuidas jätkuva lennukõlblikkuse tagamise juhendite muudatusi levitatakse.

(ALAJAGU C — EI KOHALDATA)

ALAJAGU D — MUUDATUSED TÜÜBISERTIFIKAATIDES JA PIIRATUD TÜÜBISERTIFIKAATIDES

21A.90 Reguleerimisala

Käesoleva alajaoga kehtestatakse tüübiprojektides ja tüübisertifikaatides tehtavate muudatuste heakskiitmise menetlus ja kõnealuste heakskiitude taotlejate ja omanike õigused ja kohustused. Käesolevas alajaos tehtavad viited tüübisertifikaatidele hõlmavad tüübisertifikaate ja piiratud tüübisertifikaate.

21A.91 Tüübiprojektis tehtavate muudatuste liigitus

Tüübiprojektis tehtavad muudatused liigitatakse väheolulisteks ja olulisteks. „Väheoluline muudatus” on muudatus, millel ei ole märkimisväärset mõju toote massile, tasakaalule, konstruktsiooni tugevusele, usaldusväärsusele, kasutusomadustele, mürale, kütuse väljalaskele lennul, heitgaasidele või muudele toote lennukõlblikkust mõjutavatele näitajatele. Ilma et see piiraks punkti 21A.19 kohaldamist, loetakse käesolevas alajaos kõiki muid muudatusi „olulisteks muudatusteks”. Olulised muudatused kiidetakse heaks vastavalt punktile 21A.95 ja väheolulised vastavalt punktile 21A.97 ning märgistatakse asjakohaselt.

21A.92 Kõlblikkuskriteeriumid

a) Üksnes tüübisertifikaadi omanik võib taotleda tüübiprojekti olulise muudatuse heakskiitmist vastavalt käesoleva alajaole; kõik teised peavad tüübiprojekti olulist muudatust taotlema vastavalt alajaole E.

b) Iga füüsiline või juriidiline isik võib taotleda tüübiprojekti väheolulise muudatuse heakskiitmist vastavalt käesolevale alajaole.

21A.93 Taotlemine

Tüübiprojekti muudatuse heakskiitmise taotlus tehakse ameti kehtestatud vormis ja viisil ja see sisaldab:

a) muudatuse kirjeldust, milles määratletakse: 1. kõik tüübiprojekti ja heakskiidetud käsiraamatute osad, mida muudatus mõjutab; ja 2. sertifitseerimisspetsifikaadid ja keskkonnakaitse nõuded, millele muudatus kooskõlas punktiga 21A.101 vastama peab;

b) andmeid võimalike uute ülevaatuste kohta, mis peavad näitama muudetud toote vastavust kohaldatavatele sertifitseerimisspetsifikaatidele ja keskkonnakaitse nõuetele.

21A.95 Väheolulised muudatused

Väheolulised muudatused tüübiprojektis liigitab ja kiidab heaks kas:

a) amet; või

b) nõuetekohaselt sertifitseeritud projekteerimisorganisatsioon ametiga kokkulepitud menetluse kohaselt.

21A.97 Olulised muudatused

a) Olulise muudatuse kinnitamise taotleja: 1. esitab ametile põhjendavad andmed ja kirjeldavad andmed, mis tuleb tüübiprojektile lisada; 2. näitab, et muudetud toode vastab punktis 21A.101 täpsustatud kohaldatavatele sertifitseerimisspetsifikaatidele ja keskkonnakaitse nõuetele; 3. kinnitab, et ta on näidanud vastavust kohaldatavatele tüübisertifitseerimise alustele ja keskkonnakaitse nõuetele, ja esitab ametile andmed, millel kinnitus põhineb; ja 4. kui taotlejal on asjakohane projekteerimisorganisatsiooni sertifikaat, esitab ta alapunktis (a)(3) sätestatud deklaratsiooni vastavalt alajao J sätetele; 5. täidab punkti 21A.33 ja vajaduse korral punkti 21A.35 nõudeid.

b) Tüübiprojektis tehtava olulise muudatuse heakskiit on piiratud nende konkreetsete tüübiprojekti konfiguratsioonidega, milles muudatus tehakse.

21A.101 Kohaldatavate sertifitseerimistingimuste ja keskkonnakaitse nõuete määratlemine

a) Tüübisertifikaadis tehtava muudatuse taotleja peab näitama, et muudetud toode vastab lennukõlblikkuse tingimustele, mida muudetud toote suhtes kohaldatakse ja mis muudatuse taotlemise kuupäeval kehtivad, ja punktis 21A.18 sätestatud kohaldatavatele keskkonnakaitse nõuetele.

b) Erandina punktist a võib taotleja näidata, et muudetud toode vastab punktis a määratletud lennukõlblikkuse tingimuste ja muude ameti arvates otseselt asjaga seonduvate sertifitseerimistingimuste varasemale muudatusele. Siiski ei või varem muudetud lennukõlblikkuse tingimustele anda eelist nende lennukõlblikkuse tingimuste ees, millele tüübisertifikaadis on viidatud. Taotleja võib näidata vastavust lennukõlblikkuse tingimuste varasemale muudatusele järgmistel juhtudel: 1. Muudatuse puhul, mida amet oluliseks ei pea. Otsustades konkreetse muudatuse olulisuse üle võtab amet arvesse kõiki eelnevaid asjaomaseid konstruktsioonimuudatusi ja kõiki seonduvaid muudatusi toote tüübisertifikaati kuuluvates kohaldatavates sertifitseerimistingimustes. Muudatusi, mis vastavad ühele järgmistest kriteeriumidest, loetakse automaatselt olulisteks: i) Üldist konfiguratsiooni või konstruktsioonipõhimõtteid ei ole säilitatud. ii) Muudetava toote sertifitseerimiseks kasutatud eeldused enam ei kehti. 2. Piirkondade, süsteemide, osade või seadmete puhul, mida muudatus ameti arvates ei mõjuta. 3. Piirkonna, süsteemi, osa või seadme puhul, mida muudatus mõjutab ja mille puhul amet leiab, et vastavus punktis a kirjeldatud lennukõlblikkuse tingimustele ei mõjutaks olulisel määral muudetud toote ohutustaset või ei oleks praktiline.

c) Kuni 2 722 kilogrammise suurima massiga õhusõidukis (v.a tiivikõhusõiduk) või kuni 1 361 kilogrammise suurima massiga mitteturbiinmootoriga tiivikõhusõidukis tehtava muudatuse taotleja võib näidata, et muudetav toode vastab tüübisertifikaadis viitena sisalduvatele tüübisertifitseerimise alustele. Kui amet siiski leiab, et muudatus on mõnes valdkonnas oluline, võib ta nõuda vastavust taotluse kuupäeval kehtivale tüübisertifikaadis viitena sisalduvate tüübisertifitseerimise aluste muudatusele ja ameti arvates otseselt asjaga seonduvale sertifitseerimistingimusele, välja arvatud juhul, kui ta leiab, et vastavus kõnealusele muudatusele või sertifitseerimistingimusele ei mõjutaks olulisel määral muudetud toote ohutustaset või ei oleks praktiline.

d) Kui amet leiab, et muudatuse taotlemise kuupäeval kehtiv lennukõlblikkuse tingimus ei näe kavandatava muudatuse jaoks ette asjakohaseid standardeid, peab taotleja täitma ka eritingimused ja selliste eritingimuste muudatused, mis on ette nähtud punkti 21A.16B sätetega, et tagada ohutustase, mis vastaks muudatuse taotluse kuupäeval kehtiva lennukõlblikkuse tingimusega kehtestatud tasemele.

e) Suure lennuki ja suure tiivikõhusõiduki tüübisertifikaadi muutmise taotlus kehtib viis aastat ja muude tüübisertifikaatide muutmise taotlus kolm aastat. Kui muudatus ei ole heaks kiidetud või on selge, et seda käesolevas alapunktis sätestatud tähtajaks heaks ei kiideta, võib taotleja: 1. esitada uue tüübisertifikaadi muutmise taotluse ja täita kõik punkti a sätteid, mida kohaldatakse algse muutmise taotluse suhtes; või 2. taotleda algse taotluse pikendamist ja täita punkti a sätteid, mis kehtivad taotluse kuupäeval, mille on valinud taotleja ja mis ei tohi olla varasem kui kuupäev, mis eelneb muudatuse kinnitamise kuupäevale käesolevas punktis sätestatud esmase muudatuse taotluse esitamise tähtajaks.

21A.103 Tüübikinnituse andmine

a) Taotlejal on õigus saada ametilt tüübiprojektis tehtavale muudatusele heakskiit pärast seda, kui ta on: 1. esitanud punktis 21A.97(a)(3) nimetatud deklaratsiooni; ja 2. näidanud, et: i) muudetud toode vastab punktis 21A.101 täpsustatud kohaldatavatele sertifitseerimistingimustele ja keskkonnakaitse nõuetele; ii) võimalikud täitmata jäänud lennukõlblikkust käsitlevad sätted on kompenseeritud teguritega, mis tagavad samaväärse ohutustaseme; ja iii) ükski näitaja ega omadus ei muuda seda sertifitseerimisele kuuluva kasutusotstarbe piires avariiohtlikuks.

b) Väheoluline muudatus tüübiprojektis kiidetakse vastavalt punktile 21A.95 heaks üksnes juhul, kui on näidatud, et muudetud toode vastab punktis 21A.101 täpsustatud kohaldatavatele sertifitseerimistingimustele.

21A.105 Andmete säilitamine

Taotleja hoiab asjaomast projekteerimisteavet ning jooniseid ja katseprotokolle, sealhulgas katsetatud muudetud toote kontrolliprotokolle, ametile kättesaadavana ja säilitab neid andmaks vajalikku teavet muudetud toote jätkuva lennukõlblikkuse ja kohaldatavatele keskkonnakaitse nõuetele vastavuse tagamiseks.

21A.107 Jätkuva lennukõlblikkuse tagamise juhendid

a) Tüübiprojektis tehtava väheolulise muudatuse heakskiitmise omanik koostab selle toote, milles väheoluline muudatus tehakse, jätkuva lennukõlblikkuse tagamise juhendite võimalikest asjakohastest variantidest vähemalt ühe koopia kooskõlas kohaldatava tüübisertifitseerimise alusega ja esitab selle kõikidele teadaolevatele ühe või mitme väheolulist muudatust sisaldava õhusõiduki, mootori või propelleri omanikele toote edastamisel või asjaomase õhusõiduki esimese lennukõlblikkussertifikaadi väljaandmisel, olenevalt sellest, kumb toimub hiljem, ja teeb seejärel kõnealused juhendite variandid taotluse korral kättesaadavaks kõikidele teistele isikutele, kes peavad mõnda juhendite tingimust täitma.

b) Lisaks tehakse jätkuva lennukõlblikkuse tagamise juhendite variantide muudatused kättesaadavaks kõikidele teadaolevatele väheolulist muudatust sisaldava toote käitajatele, ja taotluse korral kõikidele isikutele, kes peavad mõnda juhendit täitma.

21A.109 Kohustused ja EPA-märgistus

Tüübiprojektis tehtava väheolulise muudatuse sertifikaadi omanik:

a) võtab endale punktides 21A.4, 21A.105 ja 21A.107 ettenähtud kohustused; ja

b) täpsustab kooskõlas punktiga 21A.804(a) märgistuse, sealhulgas tähed EPA (European Part Approval), edaspidi „osade Euroopa nõuetele vastavuse kinnitus”.

ALAJAGU E — TÄIENDAVAD TÜÜBISERTIFIKAADID

21A.111 Reguleerimisala

Käesoleva alajaoga kehtestatakse tüübiprojektides täiendava tüübisertifitseerimismenetluse alusel tehtavate oluliste muudatuste heakskiitmise menetlus ja tüübisertifikaadi taotlejate ja omanike õigused ja kohustused.

▼M6

21A.112A Kõlblikkuskriteeriumid

Käesolevas alajaos sätestatud tingimustel võib täiendavat tüübisertifikaati taotleda iga füüsiline või juriidiline isik (organisatsioon), kes on näidanud või näitab oma pädevust kooskõlas punktiga 21A.112B.

▼B

21A.112B Pädevuse näitamine

a) Iga täiendavat tüübisertifikaati taotlev organisatsioon näitab oma pädevust projekteerimisorganisatsiooni sertifikaadiga, mille amet on andnud kooskõlas alajaoga J.

b) Erandinda punktist a võib taotleja oma pädevuse näitamiseks jõuda ametiga kokkuleppele selliste menetluste kasutamise suhtes, mis kehtestavad käesoleva alajao täitmiseks vajalikud konkreetsed konstrueerimispõhimõtted, vahendid ja meetmed.

21A.113 Täiendava tüübisertifikaadi taotlemine

a) Täiendava tüübisertifikaadi taotlus esitatakse ameti kehtestatud vormis ja viisil.

b) Täiendava tüübisertifikaadi taotlus sisaldab punktiga 21A.93 nõutavaid kirjeldusi ja andmeid. Lisaks sisaldab taotlus tõendust, et teave, millel andmed põhinevad, on piisav kas taotleja omavahendite või tüübisertifikaadi omanikuga sõlmitud kokkuleppe alusel.

21A.114 Nõuetele vastavuse näitamine

Täiendava tüübisertifikaadi taotleja peab vastama punktile 21A.97.

21A.115 Täiendava tüübisertifikaadi väljaandmine

Taotlejal on õigus ameti väljaantavale täiendavale tüübisertifikaadile pärast seda, kui ta on:

a) täitnud punkti 21A.103(a) nõuded;

b) näidanud oma pädevust kooskõlas punktiga 21A.112B;

c) kui taotleja on punkti 21A.113(b) alusel sõlminud tüübisertifikaadi omanikuga kokkuleppe: 1. on tüübisertifikaadi omanik teatanud, et tal ei ole tehnilisi vastuväiteid punkti 21A.93 kohaselt esitatud teabele; ja 2. tüübisertifikaadi omanik on nõustunud tegema koostööd täiendava tüübisertifikaadi omanikuga, et tagada kõikide kohustuste täitmine muudetud toote lennukõlblikkuse säilitamiseks, täites punktide 21A.44 ja 21A.118 A nõudeid.

21A.116 Ülekandmine

Täiendavat tüübisertifikaati saab üle kanda ainult sellisele füüsilisele või juriidilisele isikule, kes suudab täita punktist 21A.118 A tulenevaid kohustusi ja on näidanud selleks oma suutlikkust täita punkti 21A.112B kriteeriume.

21A.117 Muudatused selles toote osas, mida täiendav tüübisertifikaat käsitleb

a) Väheolulised muudatused selles toote osas, mida täiendav tüübisertifikaat käsitleb, liigitatakse ja kiidetakse heaks kooskõlas alajaoga D.

b) Kõik olulised muudatused selles toote osas, mida täiendav tüübisertifikaat käsitleb, kiidetakse heaks eraldi täiendava tüübisertifikaadina kooskõlas käesoleva alajaoga.

c) Erandina punktist b võib olulised muudatused selles toote osas, mida täiendava tüübisertifikaadi omaniku enda esitatud täiendav tüübisertifikaat käsitleb, kinnitada olemasoleva täiendava tüübisertifikaadi muudatusena.

21A.118A Kohustused ja EPA-märgistus

Iga täiendava tüübisertifikaadi omanik:

a) võtab endale kohustused: 1. mis on sätestatud punktides 21A.3, 21A.3B, 21A.4, 21A.105, 21A.119 ja 21A.120; 2. mis tulenevad koostööst tüübisertifikaadi omanikuga vastavalt punktile 21A.115(c)(2), ja jätkab selleks punkti 21A.112B kriteeriumide täitmist;

b) täpsustab kooskõlas punktiga 21A.804(a) märgistuse, sealhulgas tähed EPA.

21A.118B Kehtimine ja jõushoidmine

a) Täiendav tüübisertifikaat antakse välja määramata ajaks. Selle kehtivuse tingimuseks on, et: 1. omanik vastab käesoleva osa nõuetele; ja 2. sertifikaadist ei loobuta või seda ei tunnistata kehtetuks ameti kehtestatud haldusmenetluste alusel.

b) Kui täiendavast tüübisertifikaadist loobutakse või see kehtetuks tunnistatakse, tagastatakse see ametile.

21A.119 Käsiraamatud

Täiendava tüübisertifikaadi omanik koostab, säilitab ja ajakohastab kõikide selliste käsiraamatute variantide originaalid, mida nõutakse kohaldatavate tüübisertifitseerimise aluste ja keskkonnakaitse nõuetega ja mis on vajalikud täiendava tüübisertifikaadi kohaselt tehtud muudatuste katmiseks, ja annab taotluse korral ametile nende koopiad.

21A.120 Jätkuva lennukõlblikkuse tagamise juhendid

a) Õhusõiduki, mootori või propelleri täiendava tüübisertifikaadi omanik esitab jätkuva lennukõlblikkuse tagamise juhendite asjakohastest variantidest vähemalt ühe koopia kooskõlas kohaldatava tüübisertifitseerimise alusega kõikidele teadaolevatele ühe või mitme täiendava tüübisertifikaadi tunnuseid sisaldava õhusõiduki, mootori või propelleri omanikele toote edastamisel või asjaomase õhusõiduki esimese lennukõlblikkussertifikaadi väljaandmisel, olenevalt sellest, kumb toimub hiljem, ja teeb seejärel kõnealused juhendite variandid taotluse korral kättesaadavaks kõikidele teistele isikutele, kes peavad mõnd juhendite tingimust täitma. Mõne kapitaalremonti või muud põhjalikku hooldust käsitlevate jätkuva lennukõlblikkuse tagamise juhendite variantide käsiraamatu või selle osa kättesaadavust võib edasi lükata, kuni toode on kasutusele võetud, kuid see peab olema kättesaadav enne seda, kui mõni toodetest saavutab määratud vanuse või lennutundide/-tsüklite arvu.

b) Lisaks tehakse jätkuva lennukõlblikkuse tagamise juhendite variantide muudatused kättesaadavaks kõikidele teadaolevatele täiendavat tüübisertifikaati sisaldava toote käitajatele, ja taotluse korral kõikidele isikutele, kes peavad mõnd juhendit täitma. Ametile esitatakse kava, milles näidatakse, kuidas jätkuva lennukõlblikkuse tagamise juhendite variantide muudatusi levitatakse.

ALAJAGU F — TOOTMINE TOOTJAORGANISATSIOONI SERTIFIKAADI PUUDUMISEL

21A.121 Reguleerimisala

a) Käesoleva alajaoga kehtestatakse sellise toote, osa või seadme kohaldatavatele projekteerimisandmetele vastavuse näitamise menetlus, mida kavatsetakse toota ilma alajaole G vastava tootjaorganisatsiooni sertifikaadita.

b) Käesoleva alajaoga kehtestatakse käesoleva alajao kohaselt toodetava toote, osa või seadme tootja kohustusi reguleerivad eeskirjad.

21A.122 Kõlblikkuskriteeriumid

Iga füüsiline või juriidiline isik võib käesoleva alajao kohaselt taotleda üksiktoodetele, -osadele või -seadmetele vastavuse näitamist, kui:

a) tal on kõnealuse toote, osa või seadme projekti kinnitus või ta taotleb seda; või

b) ta on taganud piisava kooskõla toote ja projekti vahel sellise kinnitatud projekti taotleja või omanikuga sõlmitud asjakohase kokkuleppe alusel.

21A.124 Taotlemine

a) Käesolevale alajaole vastava üksiktoodete, -osade ja -seadmete nõuetele vastavuse näitamise kokkuleppe taotlus tehakse pädeva asutuse kehtestatud vormis ja viisil.

b) Taotlus peab sisaldama järgmisi andmeid: 1. tõendusmaterjal, mille abil näidatakse vajaduse korral, et: i) alajaole G vastava tootjaorganisatsiooni sertifikaadi väljaandmine ei ole asjakohane; või ii) kuni alajaole G vastav tootjaorganisatsiooni sertifikaat antakse, on vajalik käesolevale alajaole vastava toote, osa või seadme sertifitseerimine või heakskiitmine. ▼M6 2. Punktiga 21A.125A(b) nõutava teabe kokkuvõte.

21A.125A Heakskiidukirja väljaandmine

Taotlejal on õigus pädeva asutuse väljaantavale heakskiidukirjale, millega kõnealune asutus nõustub käesolevale alajaole vastava üksiktoodete, -osade ja seadmete nõuetele vastavuse näitamisega, pärast seda, kui ta on:

a) kehtestanud tootmise kontrollisüsteemi, millega tagatakse, et iga toode, osa või seade vastab kohaldatavatele projekteerimisandmetele ja on kõlblik ohutuks kasutamiseks;

b) esitanud käsiraamatu, mis sisaldab: 1. punktiga a nõutava tootmise järelevalvesüsteemi kirjeldust; 2. tootmise järelevalvesüsteemi rakendamise vahendite kirjeldust; 3. punktidega 21A.127 ja 21A.128 nõutavate katsete kirjeldust ning punkti 21A.130(a) kohaselt volitatud isikute nimesid;

c) näidanud, et ta suudab anda abi kooskõlas punktidega 21A.3 ja 21A.129(d).

▼B

21A.125B Tähelepanekud

a) Kui leitakse objektiivsed tõendid, mis näitavad, et heakskiidukirja omanik ei täida käesolevas osas sätestatud kohaldatavaid nõudeid, liigitatakse tähelepanekud järgmiselt. 1. Esimese taseme tähelepanek on igasugune käesoleva osa nõuete eiramine, mis võib kaasa tuua kohaldatavate projekteerimisandmete kontrollimatu eiramise ja mõjutada õhusõiduki ohutust. 2. Teise taseme tähelepanek on igasugune käesoleva osa nõuete eiramine, mida ei liigitata esimesele tasemele.

b) Kolmanda taseme tähelepanek on igasugune asjaolu, mille puhul on objektiivse tõendusmaterjali abil tuvastatud, et see sisaldab potentsiaalseid probleeme, mis võivad kaasa tuua nõuete eiramise vastavalt punktile a.

c) Pärast punktile ►M6 21B.125 ◄ vastavate tähelepanekute saamist: 1. Esimese astme tähelepaneku puhul peab heakskiidukirja omanik näitama pädevat asutust rahuldavaid parandusmeetmeid maksimaalselt 21 tööpäeva jooksul pärast tähelepaneku kirjalikku kinnitamist. 2. Teise astme tähelepaneku puhul annab pädev asutus parandusmeetmete jaoks aja, mis vastab tähelepaneku laadile, kuid ei ületa esialgu kuut kuud. Teatavatel asjaoludel ja sõltuvalt tähelepaneku laadist võib pädev asutus pikendada kuuekuulist ajavahemikku vastavalt pädevat asutust rahuldavale parandusmeetmete kavale. 3. Kolmanda taseme tähelepanek ei nõua heakskiidukirja omanikult viivitamatut meetmete võtmist.

d) Esimese või teise taseme tähelepanekute puhul võib heakskiidukirja vastavalt punktile 21B.145 osaliselt või täielikult piirata, peatada ja kehtetuks tunnistada. Heakskiidukirja omanik esitab õigeaegselt deklaratsiooni heakskiidukirja piiramise, peatamise või kehtetuks tunnistamise teatise saamise kohta.

21A.125C Kehtimine ja jõushoidmine

a) Heakskiidukiri antakse piiratud ajaks, maksimaalselt aastaks. See kaotab kehtivuse, kui: 1. heakskiidukirja omanik ei suuda näidata vastavust käesoleva osa kohaldatavatele nõuetele; või 2. tõendid näitavad, et tootja ei suuda rahuldavalt kontrollida toodete, osade või seadmete tootmist vastavalt kokkuleppele; või 3. tootja ei vasta enam punkti 21A.122 nõuetele; või 4. heakskiidukirjast on loobutud, see on punkti 21B.145 alusel kehtetuks tunnistatud või selle kehtivusaeg on lõppenud.

b) Kui heakskiidukirjast loobutakse, see kehtetuks tunnistatakse või selle kehtivusaeg lõpeb, tagastatakse see pädevale asutusele.

21A.126 Tootmise järelevalvesüsteem

a) Punktiga ►M6 21A.125A(a) ◄ nõutava tootmise järelevalvesüsteemi abil määratakse, et: 1. valmistootes kasutatud vastuvõetud materjalid ja ostetud või allhankelepingu kaudu saadud osad on täpsustatud kohaldatavates projekteerimisandmetes; 2. vastuvõetud materjalid ja ostetud või allhankelepingu kaudu saadud osad on nõuetekohaselt märgistatud; 3. valmistoote kvaliteeti ja ohutust mõjutavaid menetlusi, tootmisviise ja monteerimismeetodeid rakendatakse kooskõlas pädeva asutuse heakskiidetud spetsifikaatidega; 4. konstruktsioonimuudatused, sealhulgas materjalide asendamine, on heaks kiidetud vastavalt alajaole D või E ja enne valmistootes kasutamist kontrollitud.

b) Punktis ►M6 21A.125A(a) ◄ nõutava tootmise järelevalvesüsteemi abil saab samuti tagada, et: 1. tootmises olevate osade vastavust kohaldatavatele projekteerimisandmetele kontrollitakse sellistes tootmisetappides, milles on võimalik seda täpselt hinnata; 2. kahjustuvaid ja riknevaid materjale säilitatakse sobivates tingimustes ja nõuetekohaselt kaitstult; 3. ajakohased projekteerimisjoonised on tootmise ja kontrollimisega seotud personalile kergesti kättesaadavad ja neid võib vajaduse korral kasutada; 4. tagasilükatud materjalid ja osad eraldatakse ja märgistatakse nii, et neid ei saaks valmistootele lisada; 5. projekteerimisandmetele või spetsifikaatidele mittevastamise tõttu kõrvale jäetud materjalid ja osad, mille paigaldamine valmistootesse on kaalumisel, peavad läbima kinnitatud tehnilise ja tootmiskontrolli protseduuri. Selle menetluse alusel kasutusele võetavad materjalid ja osad tuleb nõuetekohaselt märgistada ja kui neid on vaja muuta või parandada, tuleb neid uuesti kontrollida. Selle menetlusega tagasilükatud materjalid ja osad märgistatakse ja hävitatakse selle tagamiseks, et neid valmistootele ei lisata; 6. tootja peab üleval tootmise kontrollisüsteemi alusel koostatud dokumentatsiooni, kannab sinna võimaluse korral andmed valminud toote või osa kohta ja säilitab seda, andmaks vajalikku teavet toote jätkuva lennukõlblikkuse tagamiseks.

21A.127 Katsed: õhusõidukid

a) Iga vastavalt käesolevale alajaole toodetud õhusõiduki tootja kehtestab heakskiidetud toodangu maapealsete ja katselendude menetluse ja kontrollivormi ning katsetab kooskõlas nende vormidega iga toodetud õhusõidukit, et teha kindlaks punkti ►M6 21A.125A(a) ◄ nõuetele vastavuse asjaomased aspektid.

b) Iga toodangu katsemenetlus peab sisaldama vähemalt järgmist: 1. käitamisomaduste kontroll; 2. lennutehniliste võimaluste kontroll (tavapäraseid õhusõiduki mõõteriistu kasutades); 3. lennutehnika ja -süsteemide nõuetekohase toimimise kontroll; 4. kontrollimine, et kõik seadmed on nõuetekohaselt märgistatud ja et pärast katselende on kõik sildid ja lennukäsiraamatud paigaldatud; 5. õhusõiduki kasutusomaduste kontroll maapinnal; 6. muude katsetatavale õhusõidukile iseloomulike asjaolude kontroll.

21A.128 Katsed: mootorid ja propellerid

Iga vastavalt käesolevale alajaole toodetud mootorite või propellerite tootja teeb igale mootorile või reguleerimispropellerile tüübisertifikaadi omaniku dokumentides täpsustatud vastuvõetava funktsionaalse katse määramaks, kas see töötab nõuetekohaselt töövahemikus, mille jaoks see tüübisertifitseeriti, et teha kindlaks punkti ►M6 21A.125A(a) ◄ nõuetele vastavuse asjaomased aspektid.

21A.129 Tootja kohustused

Iga vastavalt käesolevale alajaole toodetud toote, osa või seadme tootja:

a) Teeb iga toote, osa või seadme pädevale asutusele kontrollimiseks kättesaadavaks.

b) Säilitab tootmispaigas vajalikke tehnilisi andmeid ja jooniseid, et teha kindlaks toote vastavus kohaldatavatele projekteerimisandmetele.

c) Peab üleval tootmise kontrollisüsteemi, millega tagatakse, et iga toode vastab kohaldatavatele projekteerimisandmetele ja on kõlblik ohutuks kasutamiseks.

d) Annab tüübisertifikaadi, piiratud tüübisertifikaadi või kinnitatud projekti omanikule abi toodetud toodete, osade või seadmetega seotud jätkuva lennukõlblikkuse meetmete võtmisel.

e) Kehtestab ohutuse huvides sisemise kõrvalekalletest teatamise süsteemi ja peab seda üleval, et võimaldada vahejuhtumite aruannete kogumist ja hindamist kõrvalekallete identifitseerimiseks või puuduste kõrvaldamiseks ja koguda teatamisele kuuluvaid vahejuhtumeid. Süsteem sisaldab vahejuhtumitega seotud asjaomase teabe hindamist ja seonduva teabe levitamist.

f) 1. Annab aru tüübisertifikaadi, piiratud tüübisertifikaadi või kinnitatud projekti omanikule iga kord, kui tootja on tooted, osad või seadmed käibele lasknud ja hiljem tuvastanud, et neil esineb kõrvalekaldeid kohaldatavatest projekteerimisandmetest, ja teeb tüübisertifikaadi, piiratud tüübisertifikaadi või kinnitatud projekti omanikuga koostööd, et teha kindlaks kõrvalekalded, mis võivad kaasa tuua ohuolukorra. 2. Teatab ametile ja liikmesriigi pädevale asutusele punkti 1 kohaselt tuvastatud kõrvalekalletest, mis võivad kaasa tuua ohuolukorra. Sellised aruanded tehakse vormis ja viisil, mille amet on vastavalt punktile 21A.3(b)(2) kehtestanud või mille liikmesriigi pädev asutus on heaks kiitnud. 3. Kui tootja tegutseb mõne teise tootjaorganisatsiooni tarnijana, annab ta ka sellele organisatsioonile iga kord aru, kui ta on tooted, osad või seadmed sellele organisatsioonile tarninud ja hiljem tuvastanud, et neil võib esineda kõrvalekaldeid kohaldatavatest projekteerimisandmetest.

21A.130 Nõuetele vastavuse deklaratsioon

a) Iga vastavalt käesolevale alajaole toodetud toote, osa või seadme tootja peab esitama nõuetele vastavuse deklaratsiooni, mis tervikõhusõiduki puhul on EASA vorm 52 ja muude toodete, osade või seadmete puhul EASA vorm 1 (vt liide). Sellele deklaratsioonile kirjutab alla volitatud isik, kellel on tootjaorganisatsioonis vastutav ametikoht.

b) Nõuetele vastavuse deklaratsioon sisaldab: 1. iga toote, osa või seadme puhul kinnitust, et toode, osa või seade vastab heakskiidetud projekteerimisandmetele ja on kõlblik ohutuks kasutamiseks; 2. iga õhusõiduki puhul kinnitust, et õhusõidukit on katsetatud nii maapinnal kui ka õhus kooskõlas punktiga 21A.127(a); ja 3. iga mootori või reguleeritava propelleri puhul kinnitust, et tootja on teinud kooskõlas punktiga 21A.128 mootorile või propellerile lõpliku funktsionaalse katse, ning mootori puhul lisaks mootori tüübisertifikaadi omaniku esitatud andmetele vastavat kinnitust, et iga tervikmootor vastab mootori tootmise kuupäeval kehtivatele heitega seotud nõuetele.

c) Iga sellise toote, osa või seadme tootja esitab: 1. iga sellise toote, osa või seadme omandiõiguse esialgsel ülekandmisel; või 2. õhusõiduki esimese lennukõlblikkussertifikaadi taotlemisel; või 3. mootori, propelleri, osa või seadme lennukõlblikkust tõendava käitamisdokumendi esmakordse väljastamise taotluse esitamisel pädevale asutusele kinnitamiseks ajakohase nõuetele vastavuse deklaratsiooni.

d) Pädev asutus kinnitab kaasallkirjaga nõuetele vastavuse deklaratsiooni, kui ta leiab pärast kontrollimist, et toode, osa või seade vastab kohaldatavatele projekteerimisandmetele ja on kõlblik ohutuks kasutamiseks.

ALAJAGU G — TOOTJAORGANISATSIOONI SERTIFIKAAT

21A.131 Reguleerimisala

Käesoleva alajaoga kehtestatakse:

a) menetlus tootjaorganisatsiooni sertifikaadi andmiseks tootjaorganisatsioonile, kes näitab toodete, osade ja seadmete vastavust kohaldatavatele projekteerimisandmetele;

b) sellise sertifikaadi taotlejate ja omanike õigusi ja kohustusi reguleerivad eeskirjad.

21A.133 Kõlblikkuskriteeriumid

Käesolevale alajaole vastavat heakskiitu võib taotleda iga füüsiline või juriidiline isik (organisatsioon). Taotleja peab:

a) põhjendama, et kõnealuse töövaldkonna puhul on käesolevale alajaole vastav heakskiit konkreetsele projektile vastavuse näitamiseks asjakohane; ja

b) omama või taotlema selle konkreetse projekti kinnitust; või

c) olema taganud piisava kooskõla toote ja projekti vahel sellise konkreetse kinnitatud projekti taotleja või omanikuga sõlmitud asjakohase kokkuleppe alusel.

21A.134 Taotlemine

Tootjaorganisatsiooni sertifikaadi taotlus esitatakse pädevale asutusele kõnealuse asutuse kehtestatud vormis ja viisil ning see peab sisaldama punktiga 21A.143 nõutava teabe kokkuvõtet ja punkti 21A.151 kohaselt antava sertifikaadi tingimusi.

21A.135 Tootjaorganisatsiooni sertifikaadi väljaandmine

Organisatsioonil on õigus pädeva asutuse antavale tootjaorganisatsiooni sertifikaadile, kui ta on näidanud vastavust käesolevas alajaos sätestatud kohaldatavatele nõuetele.

21A.139 Kvaliteedisüsteem

a) Tootjaorganisatsioon näitab, et ta on kehtestanud kvaliteedisüsteemi ja suudab seda üleval pidada. Kvaliteedisüsteem dokumenteeritakse. Kvaliteedisüsteem peab võimaldama organisatsioonil tagada, et iga organisatsiooni või selle partnerite toodetud või teiste isikute tarnitud või allhanke korras saadud toode, osa või seade vastab kohaldatavatele konstruktsiooninõuetele ja on kõlblik ohutuks kasutamiseks, ning sellest tulenevalt saab organisatsioon kasutada punktis 21A.163 sätestatud õigusi.

b) Kvaliteedisüsteem sisaldab: 1. Sertifikaadi kehtivuse piires kohaldatavaid kontrollimenetlusi: i) dokumentide väljaandmine, heakskiitmine või muutmine; ii) auditid ja kontrollid müüjate ja alltöövõtjate hindamiseks; iii) selle kontrollimine, et vastuvõetavad tooted, osad, materjalid ja seadmed, sealhulgas toodete ostjate tarnitud uued või kasutatud artiklid, vastavad kohaldatavatele projekteerimisandmetele; iv) identifitseerimine ja jälgitavus; v) tootmisprotsessid; vi) kontroll ja katsetamine, sealhulgas toodangu katselennud; vii) töövahendite, rakiste ja katseaparatuuri kalibreerimine; viii) selliste osade kontrollimine, mis ei vasta nõuetele; ix) lennukõlblikkuse koordineerimine kinnitatud projekti taotleja või omanikuga; x) andmete kogumine ja säilitamine; xi) personali pädevus ja kvalifikatsioon; xii) lennukõlblikkust tõendavate käitamisdokumentide väljaandmine; xiii) käitlemine, ladustamine ja pakendamine; xiv) sisesed kvaliteediauditid ja nendest tulenevad parandusmeetmed; xv) sertifikaadi tingimuste kohaselt tehtud töö mõnes muus kui heakskiidetud kohas; xvi) pärast toodangu valmimist, kuid enne ülekandmist tehtud töö, mille eesmärk on säilitada õhusõiduk ohutuks kasutamiseks kõlblikuna; ▼M4 xvii) lennuloa ja sellega seotud lennutingimuste kinnitamine. ▼B Kontrollimenetlused peavad sisaldama konkreetseid sätteid kriitiliste osade kohta. 2. Sõltumatut kvaliteedi tagamise meedet, et kontrollida vastavust kvaliteedisüsteemi dokumenteeritud menetlustele ja nende menetluste asjakohasust. Kontrollimine hõlmab süsteemi tagasiside andmiseks punktis 21A.145(c)(2) nimetatud isikule või isikute rühmale ja lõpuks punktis 21A.145(c)(1) nimetatud juhatajale, et tagada vajaduse korral parandusmeetmete võtmine.

21A.143 Käsiraamat

a) Organisatsioon esitab pädevale asutusele tootjaorganisatsiooni käsiraamatu, mis sisaldab järgmist teavet: 1. Vastutava juhataja allkirjastatud kinnitus selle kohta, et tootjaorganisatsiooni käsiraamatut ja seonduvaid käsiraamatuid, mis määratlevad heakskiidetud organisatsiooni vastavuse käesoleva alajao nõuetele, alati järgitakse. 2. Pädeva asutuse poolt kooskõlas punktiga 21A.145(c)(2) aktsepteeritavate juhatajate ametinimetused ja nimed. 3. Punktis 21A.145(c)(2) nimetatud juhatajate ülesanded ja vastutus, sealhulgas küsimused, mida nad võivad organisatsiooni nimel käsitleda otse pädeva asutusega. 4. Organisatsiooni skeem, millest selguvad punktide 21A.145(c)(1) ja 21A.145(c)(2) kohaselt nõutavad juhatajate vastutusalad. 5. Punktis 21A.145(d) nimetatud sertifikaadi andjate nimekiri. 6. Inimressursside üldine kirjeldus. 7. Tootjaorganisatsiooni sertifikaadis täpsustatud aadressidel asuvate rajatiste üldine kirjeldus. 8. Tootjaorganisatsiooni sellise töövaldkonna üldine kirjeldus, mis on oluline sertifikaadi tingimuste seisukohast. 9. Pädevale asutusele organisatsioonilistest muudatustest teatamise menetlus. 10. Tootjaorganisatsiooni käsiraamatu muutmise menetlus. 11. Punktis 21A.139(b)(1) nimetatud kvaliteedisüsteemi ja menetluste kirjeldus. 12. Punktis 21A139(a) nimetatud partnerite nimekiri.

b) Tootjaorganisatsiooni käsiraamatut muudetakse vastavalt vajadusele, et säilitada organisatsiooni ajakohane kirjeldus, ja muudatuste koopiad esitatakse pädevale asutusele.

21A.145 Nõuded sertifikaadi saamiseks

Tootjaorganisatsioon näitab punkti 21A.143 kohaselt esitatud teabe põhjal, et:

a) üldiste heakskiitmist käsitlevate tingimuste seisukohast on tegevuskohad, töötingimused, seadmed ja töövahendid, menetlused ja nendega seonduvad materjalid, personali suurus ja pädevus ja üldine korraldus punktis 21A.165 nimetatud kohustuste täitmiseks piisavad.

b) kõikide lennukõlblikkust, müra, kütuse väljalaset lennul ja heitgaase käsitlevate vajalike andmete seisukohast: 1. tootjaorganisatsioon saab ametilt ning tüübisertifikaadi, piiratud tüübisertifikaadi või kinnitatud projekti omanikult või taotlejalt andmeid, mis on vajaliku kohaldatavatele projekteerimisandmetele vastavuse määramiseks; 2. tootjaorganisatsioon on kehtestanud menetluse tagamaks, et lennukõlblikkust, müra, kütuse väljalaset lennul ja heitgaase käsitlevad andmed on nõuetekohaselt lisatud tema tootmisandmetele; 3. selliseid andmeid ajakohastatakse ja need tehakse kättesaadavaks kõikidele töötajatele, kellel on vaja oma ülesannete täitmiseks neile juurde pääseda;

c) juhtkonna ja personali seisukohast: 1. tootjaorganisatsioon on nimetanud juhataja, kes vastutab pädeva asutuse ees. Juhataja ülesanne organisatsioonis on tagada, et toomine toimub nõutavate standardite kohaselt ja et tootjaorganisatsioon vastab pidevalt punktis 21A.143 nimetatud käsiraamatus sätestatud andmetele ja menetlustele; 2. tootjaorganisatsioon on nimetanud isiku või isikute rühma tagamaks, et organisatsioon vastab käesoleva osa nõuetele, ning määranud nende pädevuse ulatuse. Sellised isikud tegutsevad alapunktis 1 nimetatud vastutava juhataja otseses alluvuses. Nimetatud isikud peavad suutma näidata oma ülesannete täitmiseks vajalikke teadmisi ja kogemusi ning asjakohast tausta; 3. iga tasandi töötajatele on antud asjakohased volitused neile pandud kohustuste täitmiseks ning tootjaorganisatsioonis koordineeritakse tulemuslikult lennukõlblikkust, müra, kütuse väljalaset lennul ja heitgaase käsitlevaid andmeid;

d) sertifikaadi andjate seisukohast, kelle tootjaorganisatsioon on volitanud allkirjastama punkti 21A.163 kohaselt väljaantud dokumente sertifikaadi reguleerimisalas ja tingimustel: 1. sertifikaadi andjate teadmised, taust (sealhulgas muud ülesanded organisatsioonis) ja kogemused on asjakohased neile pandud kohustuste täitmiseks; 2. tootjaorganisatsioon peab kõikide sertifikaadi andjate kohta registrit, mis sisaldab andmeid nende volituste ulatuse kohta; 3. sertifikaadi andjatele antakse tõendid nende volituste ulatuse kohta.

21A.147 Muudatused sertifitseeritud tootjaorganisatsioonis

a) Pärast tootjaorganisatsiooni sertifikaadi andmist peab kõik heakskiidetud tootjaorganisatsioonis tehtavad muudatused, mis on olulised toote, osa või seadme nõuetele vastavuse näitamise või lennukõlblikkuse ja müra, kütuse väljalaske lennul ja heitgaaside näitajate seisukohast, eelkõige kvaliteedisüsteemis tehtavad muudatused, heaks kiitma pädev asutus. Sertifikaadi taotlus esitatakse kirjalikult pädevale asutusele ja organisatsioon näitab pädevale asutusele enne muudatuse rakendamist, et ta täidab jätkuvalt käesoleva osa nõudeid.

b) Pädev asutus kehtestab tingimused, mille alusel käesoleva osa kohaselt heakskiidetud tootjaorganisatsioon võib muudatuste tegemise käigus tegutseda, kui pädev asutus ei otsusta sertifikaadi peatamise kasuks.

21A.148 Asukoha muudatused

Heakskiidetud tootjaorganisatsiooni tootmisrajatiste asukohas toimuvaid muudatusi loetakse olulisteks ja need peavad seetõttu vastama punktile 21A.147.

21A.149 Ülekandmine

Tootjaorganisatsiooni sertifikaati ei saa üle kanda, välja arvatud seoses selliste muudatustega omanikuõiguses, mida loetakse punkti 21A.147 kohaldamisel oluliseks.

21A.151 Sertifikaadi väljaandmise tingimused

Sertifikaadi tingimustes määratakse kindlaks töövaldkond, tooted või osade ja seadmete kategooriad või mõlemad, millega seoses võib omanik kasutada punktis 21A.163 sätestatud õigusi.

Tingimused antakse välja tootjaorganisatsiooni sertifikaadi osana.

21A.153 Muudatused sertifikaadi tingimustes

Kõik muudatused sertifikaadi tingimustes kiidab heaks pädev asutus. Sertifikaadi tingimuste muutmise taotlus esitatakse pädeva asutuse kehtestatud vormis ja viisil. Taotleja peab vastama käesoleva osa kohaldatavatele nõuetele.

21A.157 Kontrollimised

Tootjaorganisatsioon kehtestab korra, mille alusel pädev asutus võib korraldada kontrollimisi, sealhulgas partnerite ja alltöövõtjate kontrollimisi, mis on vajalikud käesolevas osas sätestatud kohaldatavatele nõuetele vastavuse määramiseks.

21A.158 Tähelepanekud

a) Kui leitakse objektiivsed tõendid, mis näitavad, et tootjaorganisatsiooni sertifikaadi omanik ei täida käesolevas osas sätestatud kohaldatavaid nõudeid, liigitatakse tähelepanekud järgmiselt. 1. Esimese taseme tähelepanek on igasugune käesoleva osa nõuete eiramine, mis võib kaasa tuua kohaldatavate projekteerimisandmete kontrollimatu eiramise ja mõjutada õhusõiduki ohutust. 2. Teise taseme tähelepanek on igasugune käesoleva osa nõuete eiramine, mida ei liigitata esimesele tasemele.

b) Kolmanda taseme tähelepanek on igasugune asjaolu, mille puhul on objektiivse tõendusmaterjali abil tuvastatud, et see sisaldab potentsiaalseid probleeme, mis võivad kaasa tuua nõuete eiramise vastavalt punktile a.

c) Pärast punktile 21B.225 vastavate tähelepanekute saamist: 1. Esimese astme tähelepaneku puhul peab tootjaorganisatsiooni sertifikaadi omanik näitama pädevat asutust rahuldavaid parandusmeetmeid maksimaalselt 21 tööpäeva jooksul pärast tähelepaneku kirjalikku kinnitamist. 2. Teise astme tähelepaneku puhul annab pädev asutus parandusmeetmete jaoks aja, mis vastab tähelepaneku laadile, kuid ei ületa esialgu kuut kuud. Teatavatel asjaoludel ja sõltuvalt tähelepaneku laadist võib pädev asutus pikendada kuuekuulist ajavahemikku vastavalt pädevat asutust rahuldavale parandusmeetmete kavale. 3. Kolmanda taseme tähelepanek ei nõua tootjaorganisatsiooni sertifikaadi omanikult viivitamatut meetmete võtmist.

d) Esimese või teise taseme tähelepanekute puhul võib tootjaorganisatsiooni sertifikaadi vastavalt punktile 21B.245 osaliselt või täielikult piirata, peatada või kehtetuks tunnistada. Tootjaorganisatsiooni sertifikaadi omanik esitab õigeaegselt deklaratsiooni tootjaorganisatsiooni sertifikaadi piiramise, peatamise või kehtetuks tunnistamise teatise saamise kohta.

21A.159 Kehtimine ja jõushoidmine

a) Tootjaorganisatsiooni sertifikaat antakse välja määramata ajaks. See kaotab kehtivuse, kui: 1. tootjaorganisatsioon ei suuda näidata vastavust käesoleva osa kohaldatavatele nõuetele; või 2. omanik või mõni tema partneritest või alltöövõtjatest takistab pädeval asutusel korraldada kontrollimisi vastavalt punktile 21A.157; või 3. tõendid näitavad, et tootjaorganisatsioon ei suuda rahuldavalt kontrollida toodete, osade või seadmete tootmist vastavalt sertifikaadile; või 4. tootjaorganisatsioon ei vasta enam punkti 21A.133 nõuetele; või 5. sertifikaadist on loobutud või see on tunnistatud kehtetuks vastavalt punktile 21B.245.

b) Kui sertifikaadist loobutakse või see kehtetuks tunnistatakse, tagastatakse see pädevale asutusele.

21A.163 Õigused

Vastavalt punkti 21A.135 kohaselt väljaantud sertifikaadi tingimustele võib tootjaorganisatsiooni sertifikaadi omanik:

a) teha käesolevale osale vastavaid tootmistoiminguid;

b) tervikõhusõiduki puhul ja punktis 21A.174 sätestatud nõuetele vastavuse deklaratsiooni (EASA vorm 52) esitamisel saada õhusõiduki lennukõlblikkuse sertifikaadi ja mürasertifikaadi ilma muude tõendite esitamiseta;

c) muude toodete, osade või seadmete puhul anda välja ►M1 ————— ◄ käitamissertifikaate (EASA vorm 1) ilma muude tõendite esitamiseta;

d) teostada tema poolt toodetud uue õhusõiduki hooldust ja anda välja sellekohase hooldustõendi (EASA vorm 53);

▼M4

e) kontrollida pädeva tootjaorganisatsiooniga kokkulepitud korras ja tema poolt toodetud õhusõiduki puhul tootjaorganisatsioonina talle antud tootjaorganisatsiooni sertifikaadi alusel õhusõiduki konfiguratsiooni ning tõestada lennukõlblikkust ja projekteerimistingimustele vastavust, välja anda lennuluba vastavalt punkti 21A.711 alapunktile c, sealhulgas kinnitada lennutingimusi vastavalt punkti 21A.710 alapunktile b.

▼B

21A.165 Omaniku kohustused

Tootjaorganisatsiooni sertifikaadi omanik:

a) tagab, et kooskõlas punktiga 21A.143 koostatud tootjaorganisatsiooni käsiraamatut ja dokumente, millele see viitab, kasutatakse organisatsioonis töötamisel alusdokumentidena;

b) hoiab tootjaorganisatsiooni vastavuses tootjaorganisatsiooni sertifikaadiga tunnustatud andmete ja menetlustega;

c) 1. määrab, et iga tervikõhusõiduk vastab tüübiprojektile ja on kõlblik ohutuks kasutamiseks enne nõuetele vastavuse deklaratsioonide esitamist pädevale asutustele; või ▼M6 2. määrab, et muud tooted, osad või seadmed on terviklikud, vastavad heakskiidetud projekteerimisandmetele ja on kõlblikud ohutuks kasutamiseks enne EASA vormi 1 väljaandmist, millega tõendatakse nende vastavust heakskiidetud projekteerimisandmetele ja kõlblikkust ohutuks kasutamiseks, ning lisaks määrab mootorite puhul mootori tüübisertifikaadi omaniku esitatud andmete alusel, et iga tervikmootor vastab punktis 21A.18(b) määratletud mootori tootmise kuupäeval kehtivatele heitega seotud nõuetele, millega tõendatakse heite nõuetele vastavust; või ▼B 3. määrab, et muud tooted, osad või seadmed vastavad kohaldatavatele andmetele enne EASA vormi 1 väljaandmist nõuetele vastavuse deklaratsioonina;

d) dokumenteerib kõik üksikasjad tehtud tööde kohta;

e) kehtestab ohutuse huvides sisemise kõrvalekalletest teatamise süsteemi ja peab seda üleval, et võimaldada vahejuhtumite aruannete kogumist ja hindamist negatiivsete suundumuste kindlaks tegemiseks või puuduste kõrvaldamiseks ja koguda teatamisele kuuluvaid vahejuhtumeid. Süsteem sisaldab vahejuhtumitega seotud asjaomase teabe hindamist ja seonduva teabe levitamist;

f) 1. annab aru tüübisertifikaadi või kinnitatud projekti omanikule iga kord, kui tootjaorganisatsioon on tooted, osad või seadmed käibele lasknud ja hiljem tuvastanud, et neil võib esineda kõrvalekaldeid kohaldatavatest projekteerimisandmetest, ja teeb tüübisertifikaadi või kinnitatud projekti omanikuga koostööd, et teha kindlaks kõrvalekalded, mis võivad kaasa tuua ohuolukorra; 2. teatab ametile ja liikmesriigi pädevale asutusele punkti 1 kohaselt tuvastatud kõrvalekalletest, mis võivad kaasa tuua ohuolukorra. Sellised aruanded tehakse vormis ja viisil, mille amet on vastavalt punktile 21A.3(b)(2) kehtestanud või mille liikmesriigi pädev asutus on heaks kiitnud; 3. kui tootjaorganisatsiooni sertifikaadi omanik tegutseb mõne teise tootjaorganisatsiooni tarnijana, annab ta ka sellele organisatsioonile iga kord aru, kui ta on tooted, osad või seadmed sellele organisatsioonile tarninud ja hiljem tuvastanud, et neil võib esineda kõrvalekaldeid kohaldatavatest projekteerimisandmetest;

g) annab tüübisertifikaadi või kinnitatud projekti omanikule abi toodetud toodete, osade või seadmetega seotud jätkuva lennukõlblikkuse meetmete võtmisel;

h) loob arhiveerimissüsteemi, mis sisaldab organisatsiooni partneritele, tarnijatele ja alltöövõtjatele kehtestatud nõudeid, tagades kasutatud andmete säilitamise toodete, osade või seadmete nõuetele vastavuse tõendamiseks. Selliseid andmeid hoitakse pädeva asutuse käsutuses ja säilitatakse, et anda toodete, osade või seadmete jätkuva lennukõlblikkuse tagamiseks vajalikku teavet;

i) kui sertifikaadi omanik annab sertifikaadi tingimuste kohaselt välja hooldustõendi, teeb ta enne sertifikaadi väljaandmist kindlaks, et iga tervikõhusõidukit on nõuetekohaselt hooldatud ja see on kõlblik ohutuks kasutamiseks;

▼M4

j) määrab vajaduse korral punkti 21A.163 alapunktis e sätestatud õiguse alusel lennuloa väljaandmise tingimused;

▼M6

k) tuvastab vajaduse korral punktis 21A.163(e) sätestatud õiguse alusel vastavuse punkti 21A.711 alapunktidele c ja e enne lennuloa väljaandmist õhusõidukile.

▼M4

ALAJAGU H – LENNUKÕLBLIKKUSSERTIFIKAADID JA PIIRATUD LENNUKÕLBLIKKUSSERTIFIKAADID

▼B

21A.171 Reguleerimisala

Käesoleva alajaoga kehtestatakse lennukõlblikkussertifikaatide väljaandmise menetlus.

21A.172 Kõlblikkuskriteeriumid

Igal füüsilisel või juriidilisel isikul, kelle nimele õhusõiduk on liikmesriigis registreeritud või registreeritakse (registreerimisliikmesriik), või tema esindajal on õigus taotleda käesoleva alajao kohaselt kõnealusele õhusõidukile lennukõlblikkussertifikaati.

21A.173 Liigitus

Lennukõlblikkussertifikaadid liigitatakse järgmiselt:

a) lennukõlblikkussertifikaat antakse välja õhusõidukile, mis vastab kooskõlas käesoleva osaga väljaantud tüübisertifikaadile;

b) piiratud lennukõlblikkussertifikaat antakse välja õhusõidukile: 1. mis vastab kooskõlas käesoleva osaga väljaantud piiratud tüübisertifikaadile; või 2. mille puhul on ametile näidatud, et see vastab ►M4 konkreetsetele lennukõlblikkusnõuetele ◄ , mis tagavad piisava ohutuse.

▼M4 —————

▼B

21A.174 Taotlemine

a) Vastavalt punktile 21A.172 esitatakse lennukõlblikkussertifikaadi taotlus registreerimisliikmesriigi pädeva asutuse kehtestatud vormis ja viisil.

b) Iga lennukõlblikkussertifikaadi või piiratud lennukõlblikkussertifikaadi taotlus sisaldab järgmisi andmeid: 1. taotletava lennukõlblikkussertifikaadi klass; 2. uue õhusõiduki puhul: i) nõuetele vastavuse deklaratsioon: — mis on välja antud vastavalt punktile 21A.163(b), või — mis on välja antud vastavalt punktile 21A.130 ja mille pädev asutus on kinnitanud, — või imporditud õhusõiduki puhul eksportinud asutuse allkirjastatud kinnitus, et õhusõiduk vastab ameti kinnitatud projektile; ii) kaalu- ja tasakaalutunnistus ja laadimisplaan; iii) lennukäsiraamat, kui seda nõutakse konkreetset õhusõidukit käsitlevates kohaldatavates lennukõlblikkuse tingimustes; 3. kasutatud õhusõiduki puhul: i) kui õhusõiduk pärineb liikmesriigist, kooskõlas osaga M väljaantud lennukõlblikkuse kontrolli sertifikaat; ii) kui õhusõiduk pärineb muust riigist kui liikmesriigist: — selle riigi pädeva asutuse kinnitus, kus õhusõiduk on registreeritud või registreeritakse, mis kajastab registris oleva õhusõiduki lennukõlblikkuse olukorda ülekandmise ajal, — kaalu- ja tasakaalutunnistus ja laadimisplaan, — lennukäsiraamat, kui seda nõutakse seda konkreetset õhusõidukit käsitlevates kohaldatavates lennukõlblikkuse tingimustes, — varasemad andmed, mille abil kehtestatakse õhusõiduki tootmise, muutmise ja hoolduse standard, sealhulgas kõik punktile ►M6 21B.327(c) ◄ vastava piiratud lennukõlblikkussertifikaadiga seonduvad piirangud, — soovitus lennukõlblikkussertifikaadi või piiratud lennukõlblikkussertifikaadi ja lennukõlblikkuse kontrolli sertifikaadi väljaandmiseks pärast kooskõlas osaga M korraldatud lennukõlblikkuse kontrolli;

c) Kui ei ole teisiti kokku lepitud, antakse alapunktides (b)(2)(i) ja (b)(3)(ii) nimetatud deklaratsioonid välja hiljemalt 60 päeva jooksul enne õhusõiduki esitamist registreerimisliikmesriigi pädevale asutusele.

▼M4 —————

▼B

21A.175 Keel

Käsiraamatud, plakatid, loetelud, aparaatide märgistused ja muu vajalik teave, mida kohaldatavate sertifitseerimistingimustega nõutakse, esitatakse ühes või mitmes Euroopa Ühenduse ametlikus keeles, mille registreerimisliikmesriigi pädev asutus heaks kiidab.

21A.177 Parandamine või muutmine

Lennukõlblikkussertifikaati võib parandada või muuta üksnes registreerimisliikmesriigi pädev asutus.

21A.179 Ülekandmine ja uuesti väljaandmine liikmesriikides

a) Kui õhusõiduki omanik on vahetunud: 1. kui õhusõiduk jääb samasse registrisse, antakse lennukõlblikkussertifikaat või üksnes piiratud tüübisertifikaadile vastav piiratud lennukõlblikkussertifikaat üle koos õhusõidukiga; 2. kui õhusõiduk registreeritakse mõnes teises liikmesriigis, antakse lennukõlblikkussertifikaat või üksnes piiratud tüübisertifikaadile vastav piiratud lennukõlblikkussertifikaat välja: i) varasema lennukõlblikkussertifikaadi ja osa M kohaselt väljaantud kehtiva lennukõlblikkuse kontrolli sertifikaadi esitamisel; ja ii) kui punkti 21A.175 nõuded on täidetud.

▼M4

b) kui õhusõiduki omanik on muutunud ja õhusõidukil on piiratud tüübisertifikaadile mittevastav piiratud lennukõlblikkussertifikaat, antakse lennukõlblikkussertifikaadid üle koos õhusõidukiga, tingimusel et õhusõiduk jääb samasse registrisse, või antakse sertifikaat välja üksnes selle registreerimisliikmesriigi pädeva asutuse ametlikul kokkuleppel, kellele see üle antakse.

▼B

21A.180 Kontrollimine

Lennukõlblikkussertifikaadi omanik võimaldab registreerimisliikmesriigi pädeva asutuse taotlusel juurdepääsu õhusõidukile, millele kõnealune lennukõlblikkussertifikaat on välja antud.

21A.181 Kehtimine ja jõushoidmine

a) Lennukõlblikkussertifikaat antakse välja määramata ajaks. Selle kehtivuse tingimuseks on, et: 1. see vastab kohaldatavatele tüübiprojekti ja jätkuva lennukõlblikkuse nõuetele; ja 2. õhusõiduk jääb samasse registrisse; ja 3. tüübisertifikaati või piiratud tüübisertifikaati, mille alusel see välja on antud, ei ole eelnevalt vastavalt punktile 21A.51 kehtetuks tunnistatud; 4. sertifikaadist ei ole loobutud ja seda ei ole kehtetuks tunnistatud vastavalt punktile 21B.330.

b) Kui sertifikaadist loobutakse või see kehtetuks tunnistatakse, tagastatakse see registreerimisliikmesriigi pädevale asutusele.

21A.182 Õhusõiduki identifitseerimine

Iga käesolevale jaole vastava lennukõlblikkussertifikaadi taotleja näitab, et tema õhusõiduk on identifitseeritud kooskõlas alajaoga Q.

▼M6 —————

▼M4 —————

▼B

ALAJAGU I — MÜRASERTIFIKAADID

21A.201 Reguleerimisala

Käesoleva alajaoga kehtestatakse mürasertifikaatide väljaandmise menetlus.

21A.203 Kõlblikkuskriteeriumid

Igal füüsilisel või juriidilisel isikul, kelle nimele õhusõiduk on liikmesriigis registreeritud või registreeritakse (registreerimisliikmesriik), või tema esindajal on õigus taotleda käesoleva alajao kohaselt kõnealusele õhusõidukile mürasertifikaati.

21A.204 Taotlemine

a) Vastavalt punktile 21A.203 esitatakse mürasertifikaadi taotlus registreerimisliikmesriigi pädeva ameti kehtestatud vormis ja viisil.

b) Iga taotlus peab sisaldama järgmist: 1. uue õhusõiduki